text:
2 Ebyomumirembe 2 Chronicles
Chapter 14
1 Awo Abiya ne yeebakira wamu ne bajjajjaabe ne bamuziika mu kibuga kya Dawudi, Asa mutabani we n'afuga mu kifo kye: ku mirembe gye ensi n'etereerera emyaka kkumi.
2 Asa n'akola ebyo ebyali mu maaso ga Mukama Katonda we ebirungi era eby'ensonga:
3 kubanga yaggyawo ebyoto ebya bannaggwanga n'ebifo ebigulumivu n'amenya empagi n’atemaatema ba Asera;
4 n'alagira Yuda okunoonya Mukama Katonda wa bajjajjaabwe n'okukwata amateeka n'ekiragiro.
5 Era n'aggyawo mu bibuga byonna ebya Yuda ebifo ebigulumivu n'ebifaananyi by'enjuba: obwakabaka ne butereera mu maaso ge.
6 N'azimba ebibuga ebiriko enkomera mu Yuda: kubanga ensi yali eteredde so teyalina ntalo mu myaka egyo; kubanga Mukama yamuwa okuwummula.
7 Kubanga yagamba Yuda nti Tuzimbe ebibuga bino, tubikoleko bbugwe n'ebigo, enzigi n'ebisiba; ensi ekyali mu maaso gaffe, kubanga tunoonyezza Mukama Katonda waffe; tumunoonyezza, naye atuwadde okuwummula enjuyi zonna. Awo ne bazimba ne balaba omukisa.
8 Era Asa yalina eggye abaakwatanga engabo n'amafumu, abaava mu Yuda obusiriivu busatu; n'abaava mu Benyamini abaakwatanga engabo ne banaanuula emitego, obusiriivu bubiri mu obukumi munaana: abo bonna basajja ba maanyi abazira.
9 Zeera Omwesiyopya n'abatabaala ng'alina eggye kakadde n'amagaaii ebikumi bisatu; n'ajja e Malesa.
10 Awo Asa n'afuluma okumusisinkana, ne basimba ennyiriri mu kiwonvu Zefasa e Malesa.
11 Asa n'akaabira Mukama Katonda we n'ayogera nti Mukama, tewali muyambi akwenkana ggwe wakati w'abalina (abalwanyi) abangi, n'abo abatalina maanyi: tuyambe, ai Mukama Katonda waffe; kubanga tukwesiga, ne mu linnya lyo mwe tutabaalidde ekibiina kino. Ai Mukama, ggwe Katonda waffe; omuntu aleme okukusinga.
12 Awo Mukama n'akuba Abaesiyopya mu maaso ga Asa ne mu maaso ga Yuda; Abaesiyopya ne badduka.
13 Asa n'abantu be abaali naye ne babacocca ne babatuusa e Gerali: ne kugwa ku Baesiyopya bangi bwe batyo n'okuyinza ne batayinza kuddamu amaanyi; kubanga baazikirizibwa mu maaso ga Mukama ne mu maaso g'eggye lye; ne banyaga omunyago mungi nnyo.
14 Ne bakuba ebibuga byonna ebyetoolodde Gerali; kubanga entiisa ya Mukama yabatuukako: ne banyaga ebibuga byonna: kubanga byalimu omunyago mungi.
15 Era ne bakuba eweema ez'ente, ne banyaga endiga nnyingi nnyo n'eŋŋamira, ne baddayo e Yerusaalemi.


c: text/html

text:
Okubala Numbers
Chapter 5
1 Mukama n'agamba Musa nti
2 Lagira abaana ba Isiraeri, baggye mu lusiisira buli mugenge, na buli muziku, na buli atali mulongoofu olw'omufu:
3 abasajja era n'abakazi munaabaggyangamu, munaabafulumyanga ebweru w'olusiisira; balemenga okwonoona olusiisira lwabwe, lwe ntuulamu wakati.
4 Abaana ba Isiraeri ne bakola bwe batyo, ne babafulumya ebweru w'olusiisira: nga Mukama bwe yagamba Musa, abaana ba Isiraeri bwe baakola bwe batyo.
5 Mukama n'agamba Musa nti
6 Gamba abaana ba Isiraeri nti Omusajja oba omukazi bw'anaakolanga ekibi kyonna abantu kye bakola, okusobya Mukama, omuntu oyo n'abaako omusango;
7 kale banaayatulanga ekibi kye bakoze: era anaaliyiranga ddala byonna olw'omusango gwe, n'assaako n'ekitundu kyabyo eky'okutaano, n'abiwa oyo gw'azzizzaako omusango.
8 Naye omuntu oyo bw'aba nga talina muganda we gwe bayinza okuliyira olw'omusango, ebyo bye baliwa olw'omusango bye baliyira Mukama binaabanga bya kabona; era n'endiga ennume ey'okutangirira, gye banaamutangirizanga.
9 Na buli kiweebwayo ekisitulibwa ku bintu byonna ebitukuw eby'abaana ba Isiraeri, bye baleetera kabona, kinaabanga kikye.
10 N'ebintu ebya buli muntu ebitukuzibwa, binaabanga bibye: ekintu kyonna omuntu yenna ky'anaawanga kabona, kinaabanga kikye.
11 Mukama n'ayogera ne Musa nti
12 Yogera n'abaana ba Isiraeri, obagambe nti Omukazi w'omuntu yenna bw'anaakyamanga, n'amusobyako,
13 omusajja n'asula naye, ne kikwekebwa amaaso ga bbaawe, ne kikisibwa, ye n'ayonooneka, ne wataba mujulirwa amulumiriza, era nga tebamusisinkanirizza;
14 omwoyo ogw'obuggya ne gumujjira, n'akwatirwa mukazi we obuggya, naye ng'ayonoonese: oba omwoyo ogw'obuggya bwe gunaamujjiranga, n'akwatirwa mukazi we obuggya, so naye nga tayonoonese:
15 kale omusajja anaaleetanga mukazi we eri kabona, n'amuleetera ekitone kye, ekitundu eky'ekkumi ekya efa eky'obutta obwa sayiri; tafukangako mafuta gonna, so tateekangako mugavu; kubanga kye kiweebwayo eky'obutta olw'obuggya, ekiweebwayo eky'obutta eky'okujjukiza, ekijjukiza obutali butuukirivu.
16 Awo kabona anaamusembezanga, n'amuteeka mu maaso ga Mukama:
17 kabona n'addira amazzi amatukuvu mu kintu eky'ebbumba; ne ku nfuufu eri wansi mu weema kabona anaatolangako, n'agiteeka mu mazzi:
18 kabona n'ateeka omukazi mu maaso ga Mukama n'abikkula ku nviiri ez'oku mutwe gw'omukazi, n'amukwasa mu ngalo ekiweebwayo eky'obutta eky'okujjukiza, kye kiweebwayo eky'obutta eky'obuggya: era kabona anaakwatanga mu mukono gwe amazti agakaawa agaleeta ekikolimo:
19 awo kabona anaamulayizanga, n'agamba omukazi nti Oba nga tewali musajja eyasula naawe, so tokyamanga eri obutali bulongoofu, ng'ofugibwa balo, amazzi gano agakaawa agaleeta ekikolimo tegakubeerako:
20 naye oba nga wakyama, ng'ofugibwa balo, era ng'oyonoonese, era omusajja omulala oba nga yasula naawe atali balo:
21 awo kabona anaalayizanga omukazi ekirayiro eky'okukolima, kabona n'agamba omukazi nti Mukama akufuule ekikolimo n'ekirayiro mu bantu bo, Mukama bw'akoozimbyanga ekisambi kyo, n'atumbiiza olubuto lwo;
22 n'amazzi gano agaleeta ekikolimo ganaagenda mu byenda byo, ne gatumbiiza olubuto lwo, ne gakoozimbya ekisambi kyo; omukazi n'ayogera nti Amina, Amina.
23 Awo kabona anaawandiikanga ebikolimo ebyo mu kitabo, n'abyozaako n'amazzi agakaawa:
24 n’anywesa omukazi amazzi agakaawa agaleeta ekikolimo: amazzi agaleeta ekikolimo ne gayingira mu ye ne gakaawa.
25 Awo kabona anaggyanga ekiweebwayo eky'obutta eky'obuggya mu mukono gw'omukazi, n'awuuba ekiweebwayo eky'obutta mu maaso ga Mukama, n'akireeta eri ekyoto:
26 kabona n'addira olubatu olw'obutta obuweebwayo, okuba ekijjukizo kyabwo, n'abwokera ku kyoto, oluvannyuma n'anywesa omukazi amazzi ago.
27 Awo bw'anaamalanga okumunywesa amazzi, kale olunaatuukanga, bw'anaabanga ayonoonese, era ng'asobezza ku bbaawe, amazzi agaleeta ekikolimo ganaayingirangamu ye ne gakaawa, n'olubuto lwe ne lutumbiira, n'ekisambi kye ne kikoozimba: n'omukazi anaabanga kikolimo mu bantu be.
28 Era omukazi bw'anaabanga tayonoonese, naye nga mulongoofu; kale taabengako kigambo, n'okuba aliba lubuto.
29 Eryo lye tteeka ery'obuggya, omukazi ng'afugibwa bbaawe bw'anaakyamanga n'ayonooneka:
30 oba omwoyo ogw'obuggya bwe gunajjiranga omusajja, n'akwatirwa mukazi we obuggya; awo anaateekanga omukazi mu maaso ga Mukama, ne kabona anaamukoleranga etteeka eryo lyonna:
31 Omusajja n'atabaako butali butuukirivu, n'omukazi oyo anaabangako obutali butuukirivu bwe.

robotstxt: allowed

filter: keep


text:
1 Samwiri 1 Samuel
Chapter 6
1 Awo essanduuko ya Mukama yamala emyezi musanvu ng'eri mu nsi ey'Abafirisuuti.
2 Awo Abafirisuuti ne bayita bakabona n'abafumu, nga boogera nti Tunaakola tutya essanduuko ya Mukama? tutegeeze bwe tuba tugiweereza okugenda mu kifo kyayo.
3 Ne boogera nti Bwe munaasindika essanduuko ya Katonda wa Isiraeri okugenda, temugisindika njereere; naye temulema kumuweereza ekiweebwayo olw'omusango: ne mulyoka muwona, era kiritegeerwa mmwe ekirobera okubaggyako omukono gwe.
4 Awo ne boogera nti Ekiweebwayo olw'omusango kye tulimuweereza kiriba ki? Ne boogera nti Ebizimba ebya zaabu bitaano n'emisonso egya zaabu etaano, ng'abaami b'Abafirisuuti bwe benkana omuwendo: kubanga ekibonoobono ekimu kyali ku mmwe mwenna ne ku baami bammwe.
5 Kyemunaava mwekolera ebifaananyi by'ebizimba byammwe n'ebifaananyi by'emisonso gyammwe egyonoona ensi; era muliwa ekitiibwa Katonda wa Isiraeri: mpozzi aliggya omukono gwe ku mmwe ne ku bakatonda bammwe ne ku nsi yammwe.
6 Kale mukakanyaliza ki emitima gyammwe, nga Abamisiri ne Falaawo bwe baakakanyaza emitima gyabwe? bwe yamala okukola mu bo eby'ekitalo, tebakkiriza bantu kugenda ne bagenda?
7 Kale nno kaakano muddire eggaali empya mugyeteekereteekere, n'ente bbiri eziramulwa, ezitateekebwangako kikoligo, musibe ente ku ggaali, muziggyeko ennyana zaazo muzizze eka:
8 muddire essanduuko ya Mukama, mugiteeke ku ggaali; muteeke ebintu ebya zaabu, bye mumuweereza okuba ekiweebwayo olw'omusango, mu bbweta ku mabbali gaayo; mugisindike egende.
9 Awo mutegeere, bw'eryambukira mu kkubo ery'ensalo yaayo okugenda e Besusemesi, awo nga ye yatukoze ekibi kino ekinene: naye bwe kitaliba bwe kityo, awo tulitegeera ng'omukono gwe si gwe gwatukuba; kyatugwira bugwizi.
10 Abasajja ne bakola bwe batyo; ne baddira ente bbiri eziramulwa, ne bazisiba ku ggaali, ne basiba ennyana zaazo eka.
11 ne bateeka essanduuko ya Mukama ku ggaali, n'ebbweta erimu emisonso egya zaabu n'ebifaananyi by'ebizimba byabwe.
12 Awo ente ne zikwata ekkubo eggolokofu eridda e Besusemesi, zaayita mu luguudo, nga zikaaba nga zigenda, ne zitakyama ku mukono ogwa ddyo newakubadde ku gwa kkono; abaami b'Abafirisuuti ne bazigoberera okutuusa ku nsalo eye Besusemesi.
13 N'Ababesusemesi baali nga bakungula eŋŋaano Yaabwe mu kiwonvu: ne bayimusa amaaso gaabwe ne balaba essanduuko ne basanyuka okugiraba.
14 Eggaali n'ejja mu nnimiro ya Yoswa Omubesusemesi n'eyimirira eyo, awaali ejjinja eddene: ne baasa emiti egy'eggaali, ne bawaayo ente ezo okuba ekiweebwayo ekyokebwa eri Mukama.
15 Awo Abaleevi ne bassa essanduuko ya Mukama n'ebbweta eyali nayo omwali ebintu ebya zaabu, ne babiteeka ku jjinja eryo eddene: Ababesusemesi ne bawaayo ebiweebwayo ebyokebwa ne basala ssaddaaka ku lunaku olwo eri Mukama.
16 N'abaami abataano ab'Abafirisuuti bwe baakiraba, ne baddayo e Ekuloni ku lunaku olwo.
17 N'ebizimba ebya zaabu Abafirisuuti bye baaweereza Mukama okuba ekiweebwayo olw'omusango bye bino: ekya Asudodi kimu, ekya Gaza kimu, ekya Asukulooni kimu, ekya Gaasi kimu, ekya Ekuloni kimu;
18 n'emisonso egya zaabu ng'ebibuga byonna eby'Abafirisuuti eby'abaami abataano bwe byenkana omuwendo, ebibuga ebiriko enkomera era n'embuga ez'omu byalo: okutuusa ku jjinja eryo eddene, kwe bassa ssanduuko ya Mukama, eririwo na guno gujwa mu nnimiro ya Yoswa Omubesusemesi.
19 N'atta ku Babesusemesi, kubanga baali balingizizza mu ssanduuko ya Mukama, n'atta ye ku bantu abasajja obukumi butaano mu nsanvu: abantu ne banakuwala, kubanga Mukama yatta abantu olutta olunene.
20 Ababesusemesi ne boogera nti Ani ayinza okuyimirira mu maaso ga Mukama Katonda ono omutukuvu? era eri ani gy'alirinnya ng'atuvuddeko?
21 Ne batumira abo abaatuula mu Kiriyasuyalimu ababaka, nga boogera nti Abafirisuuti bakomezzaawo essanduuko ya Mukama; muserengete mmwe, mugikime erinnye gye muli.


text:
Bya Paddy Nsobya
OMUTINDO gw’ebyobulamu ogweyongedde okusereba mu malwaliro ga gavumenti mu disitulikiti ezaakolanga Mukono eya wamu gweraliikirizza abamu ku bakulembeze mu kitundu kino ne batiisatiisa okuwummuza ku mirimu beekalakaase okutuusa nga ssente obuwumbi buna ezaaweebwayo Gavumenti ku nsonga eno ziweerezeddwa ne birongoosebwa.
Kino kiddiridde ababaka ba palamenti abava e Mukono abeegattira mu kibiina kya NAWMP n’abakungu okuva mu minisitule y’ebyobulamu mu ggwanga okulambula agamu ku malwaliro ga Gavumenti mu kitundu kino ne basanga ng’embeera gye galimu ekaabya amaziga nga n’abalwadde baliyo ku bwa Katonda.
Eddwaaliro lya Buikwe Town Council Health Cetre III lyasangiddwa nga ne kaabuyonjo teririna, ng’abalwadde balina kwekuniza ate abatayinza kukyebeera nga beesalira amagezi ku nsiko
ne wonna we basanze ekyawalirizza omubaka wa Bunya Iddi Isabirye okusaba liggalwewo kuba kati limansa bulwadde mu kifo ky’okuvumula.
Lyo eddwaaliro ekkulu ery’e Kawolo eryazimbibwa mu 1968 okuyamba abantu mu disitulikiti y’e Mukono n’ebitundu kati ebikola disitulikiti omuli Buikwe, Buvuma ne Kayunga lyatiisizza ababaka olw’embeera gye baalisanzeemu ekyawalirizza omubaka wa Buikwe South, Dr. Michael Lulume Bayiga okulangirira nga bw’agenda okugumba ku kitebe kya poliisi y’e Buikwe n’abalumirirwa ebyobulamu nga
beekalakaasa okutuusa gavumenti lw’eneeteeka ssente ezaayisibwa okuliddaabiriza.
Lulume yalumirizza nti palamenti nti yayisa dda obuwumbi bwa ssente buna n’ekitundu okuddaabiriza eddwaaliro eryo olw’omuwendo gw’abantu omunene be lirina okukolako mu kitundu kino kyokka kati emyaka gisoba mu esatu nga minisitule y’ebyobulamu terina kyekolawo, ate nga n’embeera
yeeyongera okusajjuka n’abantu okufa mu ngeri ey’ekyeyonoonero.
Eddwaaliro liri mu mbeera mbi ng’emidumu gy’amazzi gyazibikira dda, ebyuma ebimu nga X-RAY bimaze emyaka nga bifu, ekinnya kya kazambi kyajjula kyetaaga kunuuna, okujjanjabira abalwadde
abamu mu miti, amasannyalaze gaalyo gavaavaako nga sso lirina n’ebbanja lya masannyalaze lya bukadde 49 eribatudde mu bulago.
Embyo nga biri awo ababaka, n’abatuuze baakubiddwa encukwe endala abakulira eddwaaliro
lino bwe baakabatemye nti teririna kyapa ku ttaka we liri nga waliwo abantu abaatutte emisango mu kkooti nga bakaayanira yiika 23 nti lyali lyabwe ne libanyagibwako mu myaka gya 1968, kyokka nga kati
baagala ttaka lyabwe balikulaakulanye beegobeko obwavu.
Akulira eddwaaliro lino Dr. Joshua Kiberu yategeezezza ababaka nti obutaba na kyapa, kisubizza eddwaaliro lino obuyambi bungi okuva mu bitongole ebigabirizi n’asaba gavumenti ensonga zino
ezitunulemu ng’emberenge tennagaga.
Yategeezezza nti n’abasawo balina batono nga beetaaga badokita 11 kyokka balina bana bokka ate
omu nga tasasulwa musaala.
Wabula minisita w’ebyobulamu Dr. Sarah Opendi naye eyeetuukiddekoe Kawolo ku Lwokusatu yagambye nti Kawolo tali mu mbeera mbi ng’amalwaliro mu bitundu by’eggwanga ebirala bwe gali naye
naasuubiza nti gavumenti ejja kuliddaabiriza.


text:
Bya TOM GWEBAYANGA
KITUUFU e magombe wagenda muyite. Sisinkana Jenifa Baisirika (29), badokita e Mulago gwe baalangirira nti afudde ne bbebi mu lubuto kyokka oluvannyuma lw’essaawa 8 n’azuukira!
Kyategeezeddwa nti dokita Sam Okello yatwala Baisirika mu ssweeta amulongoose kyokka aba amukolako embeera ye yacankalana n’afa. Dokita yabikira abooluganda ne baleeta kkeesi mwe bassa omulambo nga bwe balinda okugutwala e Nawanyago mu disitulikiti y’e Kamuli bafuneyo dokita omulala abaagemu bbebi. Ambyulensi etwala omulambo yatuuka ku ssaawa 4.00 ez’ekiro kyokka baba basitula kkeesi ne bawulira ‘ng’omulambo’ gukuba enkokola ku mbaawo ne basattira.
Agaali amaziga lyafuuka ssanyu olwo ne bamuddusa kipayoppayo ne bamuteekako eccupa z’amazzi n’atandika okussa era we bwakeerera ng’amaaso gazibuse! Bino byaliwo nga July 30, 2013, Baisirika muka Andrew Malagala mu kabuga Buwenge mu disitulikiti y’e Jinja bwe yayingira mu byafaayo ng’omuntu eyafa n’amala essaawa 8 n’azuukira.
Baisirika ng'ali mu kkeesi lwe yafa
Yamala omwezi mulamba nga tayogera kyokka bwe yatandika n’anyumya nga bwe yatuuka mu kibuga ekiyooyoote obulungi.Okumanya Katonda munene, Baisirika yakuba ku matu era bbebi yamuzaalira ku kiso nga December 25, 2013 n'amutuuma Magero Sayuuni.
ANYUMYA
Twafumbiriganwa mu 2000 era tulina abaana 6. Tuli Balokole aba Universal Apostles Fellowship Church of Righteousness, eddiini gye baakazaako erya ‘Nuuwa.’
Mu February wa 2013, olubuto lwanneepika ne ngwa ku ndiri okutuusa mu May ne bansiibula. Naddayo eka wabula nga wayise wiiki bbiri, olubuto lwatabuka ne banzizaayo, dokita agenda okunkebera nga ndi lubuto lwa myezi ena!
Ku myezi 6, bbebi yeekiika mu lubuto ne bijulira ssweeta. Nga wayise wiiki bbiri, bbebi yasamba olukindo ne lupasuka ate ne baddamu okuntunga.
ABATEMU BANNUMBA
Nga luwezezza emyezi 7, nali waka nga nneebase emisana, abatemu ne bannyingirira ne bankuba emiggo n’okunsamba mu ndira ne badduka. Abazirakisa bantwala mu ddwaaliro nga ntaawa.
Ebisago by'okukubwa byakiika bbebi mu lubuto, kwe kuntwala mu ssweeta nga 30 July ku ssaawa 12 ez’oku makya.
BYE NALABA MU GGULU
Natuuka mu kibuga kye mmanyi nti mu nsi yaffe teri kikivuganya buyonjo, ng’ate abaayo boogera olulimi lwe saategeera.Nzijukira okulaba omuntu eyayogera nange ng’engoye ze zitukula ng’omuzira wabula nga bw’ayogera ntegeera, n’ang’umya nga bwe ng’enda okuzaala ate bbebi akule mu ngeri ey’ekyewuunyo. Yang’umya nti entalo z’awaka ezinzunza waakuzinnwanira, n’ankuutira okuba omwesigwa mu ddiini.
Oluvannyuma yandagira nkomewo ku nsi mpe obujulizi, nti yadde saasoma nja kufuuka Omubuulizi w’enjri nnakinku.
Bino okubaawo nga tuli mu kizimbe galikwoleka ekyakaayakana kyokka nga tekiriimu waya z’amasannyalaze.
Emboozi olwaggwa, ndowooza kwe kudda engulu.Nazaalira ku kiso nga December 25, 2013 bbebi ne tumutuuma Magero Sayuuni.
Okuva ku lubuto okutuusa lwe nazaala mbala emirundi 12 mu ssweeta era ekitiibwa nkiddiza Mukama kuba y’alwanye entalo zino. Ssente z’eddwaaliro zivudde mu booluganda mu Yesu era nneebaza abansondedde obuyambi.


text:
ESSUULA ESOOKA
Amazima Agakwata ku Katonda ge Galuwa?
Ddala Katonda akufaako?
Katonda muntu wa ngeri ki? Alina erinnya?
Kisoboka okusemberera Katonda?
WALI weetegerezza engeri abaana gye babuuzaamu ebibuuzo? Bangi batandika okubibuuza amangu ddala nga baakayiga okwogera. Bakutunuulira ne bakubuuza ebibuuzo nga bino: Lwaki eggulu lya bbululu? Emmunyeenye zaakolebwa mu ki? Ani yayigiriza ebinyonyi okuyimba? Oyinza okugezaako okubiddamu, naye tekiba kyangu. Ne bw’ofuba okubaddamu obulungi bayinza okwongera okubuuza: Lwaki kiri bwe kityo?
2 Abaana si be bokka ababuuza ebibuuzo. Bwe tugenda tukula, tweyongera okubuuza ebibuuzo. Tubuuza ebibuuzo nga twagala okumanya ekkubo ery’okugoberera, engeri y’okwewalamu emitawaana, oba okumanya ebisingawo. Naye, abantu bangi tebabuuza bibuuzo ebisinga obukulu era tebagezaako kufuna bya kuddamu.
3 Lowooza ku kibuuzo ekiri ku ddiba ly’akatabo kano, ebyo ebiri mu nnyanjula, n’ebyo ebiri ku ntandikwa y’essuula eno. Bino bye bimu ku bibuuzo ebisingayo obukulu by’osobola okubuuza. Kyokka, abantu bangi tebanoonya byakuddamu mu bibuuzo ebyo. Lwaki? Baibuli eddamu ebibuuzo ebyo? Abamu balowooza nti eby’okuddamu by’ewa tebitegeerekeka. Abalala batya nti bajja kuswala bwe banaabuuza ebibuuzo. Ate abamu balowooza nti ebibuuzo ng’ebyo biyinza kuddibwamu bakulembeze b’amadiini n’abasomesa eddiini. Ggwe olowooza otya?
4 Oyinza okuba ng’oyagala okufuna eby’okuddamu mu bibuuzo ebikulu ebikwata ku bulamu. Era oyinza okuba ng’oluusi weebuuza: ‘Obulamu bulina kigendererwa ki? Ekigendererwa ky’obulamu kwe kuzaala n’okaddiwa era n’ofa? Katonda muntu wa ngeri ki?’ Kya magezi okwebuuza ebibuuzo nga bino era n’ofuba okufuna eby’okuddamu ebimatiza era ebyesigika. Omuyigiriza omwatiikirivu Yesu Kristo yagamba: “Musabe, muliweebwa; munoonye, muliraba; mweyanjule, muliggulirwawo.”—Matayo 7:7.
5 Bw’ofuba ‘okunoonya’ eby’okuddamu mu bibuuzo ng’ebyo ebikulu ennyo, ojja kuganyulwa. (Engero 2:1-5) Abantu abalala ka babe nga bakugambye ki, mu Baibuli mulimu eby’okuddamu, era osobola okubifuna. Eby’okuddamu ebyo bitegeerekeka bulungi. N’ekisinga obulungi, biwa essuubi era bireeta essanyu. Ate era bisobola okukuyamba okuba n’obulamu obumatiza kati. Ka tusooke twetegereze ekibuuzo ekitawaanyizza abantu bangi.
KATONDA TAFAAYO ERA TALUMIRIRWA BALALA?
6 Abantu bangi balowooza nti bw’atyo bw’ali. Bagamba nti, ‘Singa afaayo, ensi yandibadde nga bw’eri kati?’ Ensi ejjudde entalo, obukyayi, n’okubonaabona. Tulwala, tubonaabona, era tufiirwa abaagalwa baffe. N’olwekyo, bangi beebuuza nti, ‘Singa Katonda atufaako, teyandiziyizza bintu ebyo?’
7 Eky’ennaku, bannaddiini emirundi egimu be baleetera abantu okulowooza nti Katonda talumirirwa balala. Mu ngeri ki? Akatyabaga bwe kagwawo, bagamba nti Katonda bw’atyo bw’ayagadde. Bwe kityo, bannaddiini bano banenya Katonda olw’obutyabaga obugwawo. Ddala Katonda bw’atyo bw’aba ayagadde? Kiki ddala Baibuli ky’eyigiriza? Yakobo 1:13 lugamba: “Omuntu yenna [bw’agezesebwa], tayogeranga nti Katonda ye [angezesa], kubanga Katonda [tagezesa] na bubi, era ye yennyini [tagezesa] muntu yenna.” N’olwekyo, Katonda si ye nsibuko y’obubi bw’olaba mu nsi. (Yobu 34:10-12) Kyo kituufu, alese ebintu ebibi okubaawo. Naye, waliwo enjawulo ya maanyi wakati w’okuleka ekintu okubaawo n’okukireeta.
8 Ng’ekyokulabirako, lowooza ku taata ow’amagezi era ow’okwagala alina mutabani we akuze. Omwana oyo bw’ajeema n’asalawo okuva awaka, taata we tamuziyiza. Mutabani we akwata ekkubo ebbi era afuna ebizibu. Taata y’aba aleetedde mutabani we ebizibu? Nedda. (Lukka 15:11-13) Mu ngeri y’emu, Katonda taziyiza bantu bwe basalawo okugoberera ekkubo ebbi, naye si y’aleeta ebizibu ebiva mu kuligoberera. Mu butuufu, si kya bwenkanya okunenya Katonda olw’ebizibu abantu bye bafuna.
9 Katonda alina ensonga ennungi kw’asinziira okuleka abantu okugoberera ekkubo ekyamu. Ng’Omutonzi ow’amagezi era ow’amaanyi, tekimwetaagisa na kutunnyonnyola nsonga ezo. Naye, olw’okwagala kwe, azitunnyonnyola. Ojja kuyiga ebikwata ku nsonga ezo mu Ssuula 11. Naye, beera mukakafu nti Katonda si yavunaanyizibwa olw’ebizibu bye tufuna. Kyokka, atubuulira engeri gye bigenda okugonjoolwamu!—Isaaya 33:2.
10 Ate era, Katonda mutukuvu. (Isaaya 6:3) Kino kitegeeza nti mulongoofu era muyonjo. Mu ye temuli butali bulongoofu bwonna. N’olwekyo, tusobola okumwesigira ddala. Tetusobola kwesiga bantu mu ngeri eyo, olw’okuba oluusi tebaba beesigwa. N’ab’obuyinza abasingayo okuba abeesigwa, tebasobola kuzzaawo ebyo ababi bye boonoonye. Katonda y’asingayo okuba ow’amaanyi. Asobola era ajja kuggyawo ebintu ebibi byonna ebiriwo. Ekiseera kye bwe kinaatuuka, Katonda ajja kumalirawo ddala ebintu ebibi byonna.—Zabbuli 37:9-11.
KATONDA AWULIRA ATYA BWE TUYISIBWA MU NGERI ETALI YA BWENKANYA?
11 Nga tannakola ekyo, Katonda atunuulira atya ebiriwo mu nsi n’ebyo ebikutuukako mu bulamu? Okusooka, Baibuli eyigiriza nti Katonda ‘ayagala obwenkanya.’ (Zabbuli 37:28, NW) N’olwekyo, afaayo nnyo ku kituufu n’ekikyamu. Akyayira ddala obutali bwenkanya. Baibuli egamba nti Katonda ‘yanakuwala mu mutima gwe’ obubi bwe bwabuna ensi yonna mu biseera eby’edda. (Olubereberye 6:5, 6) Katonda takyukanga. (Malaki 3:6) Tasanyukira kubonaabona okuliwo mu nsi. Era tayagalira ddala kulaba bantu nga babonaabona. Baibuli egamba nti: ‘Akufaako.’—1 Peetero 5:7.
12 Tuyinza tutya okuba abakakafu nti Katonda tayagala kulaba bantu nga babonaabona? Buno bwe bukakafu obulala bwe tulina. Baibuli eyigiriza nti abantu baatondebwa mu kifaananyi kya Katonda. (Olubereberye 1:26) N’olwekyo tulina engeri ennungi olw’okuba Katonda naye azirina. Ng’ekyokulabirako, oyisibwa bubi bw’olaba abantu abatalina musango nga babonaabona? Bw’oba ng’oyisibwa bubi olw’obutali bwenkanya ng’obwo, beera mukakafu nti Katonda y’akusinga okuyisibwa obubi.
13 Emu ku ngeri esingayo obulungi abantu gye balina kwe kwagala. Ekyo kiraga nti ne Katonda alina okwagala. Baibuli eyigiriza nti “Katonda kwagala.” (1 Yokaana 4:8) Twagala abalala kubanga Katonda atwagala. Okwagala kwandikuleetedde okukomya okubonaabona n’obutali bwenkanya bw’olaba mu nsi? Singa walina obuyinza okubikomya, wandibikomezza? Awatali kubuusabuusa kye wandikoze! N’olwekyo, beera mukakafu nti Katonda ajja kukomya okubonaabona n’obutali bwenkanya ebiriwo. Ebisuubizo ebyogerwako mu nnyanjula y’akatabo kano si birooto bulooto. Mazima ddala bijja kutuukirira! Kyokka, okusobola okuba omukakafu ku ekyo, weetaaga okumanya ebisingawo ebikwata ku Katonda abisuubizza.
KATONDA AYAGALA OMUMANYE
14 Bw’oba oyagala omuntu akumanye, kiki ky’oyinza okukola? Omuntu oyo tewandimubuulidde linnya lyo? Katonda alina erinnya? Amadiini mangi gagamba nti erinnya lye ye “Katonda” oba “Mukama,” naye ago si mannya. Ebyo bitiibwa butiibwa, nga “kabaka” ne “pulezidenti.” Baibuli eyigiriza nti Katonda alina ebitiibwa bingi. “Katonda” ne “Mukama” bye bimu ku byo. Kyokka, Baibuli etulaga nti Katonda alina erinnya erirye ku bubwe era ng’erinnya lye ye Yakuwa. Zabbuli 83:18 lugamba nti: “Ggwe wekka, erinnya lyo Yakuwa, oli waggulu nnyo ng’ofuga ensi yonna.” Enkyusa ya Baibuli gy’okozesa bw’eba nga teriimu linnya eryo, osobola okukebera Ebyongerezeddwako ebiri mu katabo kano omanye ensonga lwaki kiri bwe kityo. Ekituufu kiri nti erinnya lya Katonda lisangibwa mu biwandiiko bya Baibuli eby’edda emirundi nkumi na nkumi. N’olwekyo, Yakuwa ayagala omanye erinnya lye era olikozese. Akozesa Baibuli okukutegeeza ebimufaako.
15 Katonda yeewa erinnya eririna amakulu. Erinnya lye, Yakuwa, litegeeza nti asobola okutuukiriza kyonna ky’asuubiza era n’ebigendererwa bye byonna.* Erinnya lya Katonda lya njawulo nnyo. Teri mulala alirina. Ate era, Yakuwa kennyini wa njawulo mu ngeri nnyingi. Mu ngeri ki?
16 Zabbuli 83:18 lwogera bwe luti ku Yakuwa: ‘Ggwe wekka Ali waggulu ennyo.’ Era, Yakuwa yekka y’ayogerwako nga “Omuyinza w’ebintu byonna.” Okubikkulirwa 15:3 lugamba: “Bikulu era bya kitalo ebikolwa byo, Mukama Katonda, Omuyinza w’Ebintu Byonna. Ga butuukirivu era ga mazima amakubo go, ggwe Kabaka ow’emirembe n’emirembe.” Ekitiibwa “Omuyinza w’Ebintu Byonna” kitulaga nti Yakuwa y’asingayo okuba ow’amaanyi. Amaanyi ge tegageraageranyizika; ge gasingirayo ddala. Ate era, ekitiibwa “Kabaka ow’emirembe n’emirembe” kitujjukiza nti Yakuwa wa njawulo mu ngeri endala. Ye yekka abaddewo emirembe n’emirembe. Zabbuli 90:2 lugamba: “Okuva mu mirembe gyonna okutuusa mu mirembe gyonna ggwe Katonda.” Ebigambo ebyo tebituwuniikiriza?
17 Yakuwa era wa njawulo mu ngeri nti ye yekka ayogerwako nga Omutonzi. Okubikkulirwa 4:11 lugamba nti: “Osaanidde ggwe, Mukama waffe, Katonda waffe, okuweebwa ekitiibwa n’ettendo n’obuyinza, kubanga ggwe wabitonda byonna, era byabaawo lwa kusiima kwo, era byatondebwa.” Ekintu kyonna ky’oyinza okulowoozaako—ka bibe ebitonde ebitalabika ebiri mu ggulu, emmunyeenye z’olengera mu bwengula, ebibala ebiri ku miti, ebyennyanja ebiri mu gayanja aganene n’emigga—byonna byatondebwa Yakuwa!
KISOBOKA OKUSEMBERERA YAKUWA?
18 Abantu abamu batya bwe basoma ku ngeri za Yakuwa ez’ekitalo. Balowooza nti Katonda abasukkulumyeko, ne kiba nti tebasobola kumusemberera oba okubeera ab’omugaso n’akamu gy’ali. Naye endowooza eno ntuufu? Nedda, Baibuli tegamba bw’etyo. Eyogera bw’eti ku Yakuwa: “Tali wala wa buli omu ku ffe.” (Ebikolwa 17:27) Baibuli era etukubiriza nti: “Musembererenga Katonda, naye anaabasembereranga mmwe.”—Yakobo 4:8.
19 Oyinza otya okusemberera Katonda? Okusookera ddala, weeyongere okukola ekyo ky’okola kati—okuyiga ebimukwatako. Yesu yagamba: “Buno bwe bulamu obutaggwaawo, okutegeera ggwe Katonda omu ow’amazima, n’oyo gwe watuma, Yesu Kristo.” (Yokaana 17:3) Yee, Baibuli eyigiriza nti okuyiga ebikwata ku Yakuwa ne Yesu kituusa mu “bulamu obutaggwaawo”! Nga bwe twalabye, “Katonda kwagala.” (1 Yokaana 4:16) Ate era, Yakuwa alina engeri endala ennungi era ezisikiriza. Ng’ekyokulabirako, Baibuli egamba nti Yakuwa “Katonda ajjudde okusaasira era ow’ekisa, alwawo okusunguwala era alina okusaasira okungi n’amazima amangi.” (Okuva 34:6, 1 Yokaana 4:8, 16) ‘Mulungi era mwetegefu okusonyiwa.’ (Zabbuli 86:5) Katonda mugumiikiriza. (2 Peetero 3:9) Era mwesigwa. (Okubikkulirwa 15:4, NW) Bwe weeyongera okusoma Baibuli, ojja kulaba engeri Yakuwa gy’ayolesaamu engeri ezo awamu n’endala nnyingi ezisikiriza.
20 Kyo kituufu nti, tosobola kulaba Katonda kubanga mwoyo ogutalabika. (Yokaana 1:18; 4:24; 1 Timoseewo 1:17) Bw’oyiga ebimukwatako okuyitira mu Baibuli, osobola okumutegeera. Ng’omuwandiisi wa Zabbuli bwe yagamba, osobola ‘okulaba obulungi bwa Yakuwa.’ (Zabbuli 27:4; Abaruumi 1:20) Gy’onookoma okuyiga ebikwata ku Yakuwa, gy’ajja okukoma okubeera owa ddala gy’oli era gy’ojja okukoma okumwagala n’okuwulira ng’oli kumpi naye.
21 Mpolampola ojja kutegeera ensonga lwaki Baibuli etuyigiriza okutwala Yakuwa nga Kitaffe. (Matayo 6:9) Ng’oggyeko okuba nti obulamu bwe tulina buva gy’ali era atwagaliza obulamu obusingayo obulungi—nga taata omwagazi bwe yandiyagalizza abaana be ebirungi. (Zabbuli 36:9) Baibuli era eyigiriza nti abantu basobola okufuuka mikwano gya Yakuwa. (Yakobo 2:23) Kiteeberezemu—okufuuka mukwano gw’oyo eyatonda ebintu byonna!
22 Nga weeyongera okuyiga Baibuli, abantu abalabika nga abeesimbu bayinza okukulemesa okuyiga. Bayinza okutya nti ojja kukyusa enzikiriza yo. Naye tokkiriza muntu yenna kukulemesa kukola mukwano ogusingirayo ddala obulungi.
23 Kyo kituufu nti waliwo ebintu by’otojja kutegeera mu kusooka. Kiyinza okwetaagisa obwetoowaze okusaba obuyambi, kyokka totya kubusaba ng’olowooza nti ojja kuswala. Yesu yagamba nti kirungi okubeera omwetoowaze ng’omwana omuto. (Matayo 18:2-4) Ate era nga bwe tumanyi, abaana baba n’ebibuuzo bingi. Katonda ayagala ofune eby’okuddamu. Baibuli eyogera bulungi ku bantu abaali baagala ennyo okuyiga ku Katonda. Beekenneenyanga ebyawandiikibwa okukakasa nti bye bayiga ge mazima.—Ebikolwa 17:11.
24 Engeri esingayo obulungi ey’okuyiga ebikwata ku Yakuwa, kwe kwekenneenya Baibuli. Baibuli ya njawulo ku bitabo ebirala byonna. Mu ngeri ki? Essuula eddako ejja kwogera ku nsonga eyo.
BAIBULI KY’EYIGIRIZA
- Katonda atufaako kinnoomu.—1 Peetero 5:7.
- Erinnya lya Katonda ye Yakuwa. —Zabbuli 83:18.
- Yakuwa ayagala omusemberere.—Yakobo 4:8.
- Yakuwa wa kwagala, wa kisa, era musaasizi.—Okuva 34:6; 1 Yokaana 4:8, 16.
* Osobola okumanya ebisingawo ku makulu g’erinnya lya Katonda n’enjatula yaalyo mu Ebyongerezeddwako.
Ebibuuzo
1, 2. Lwaki kirungi okubuuza ebibuuzo?
3. Lwaki bangi tebanoonya byakuddamu mu bibuuzo ebisinga obukulu?
4, 5. Ebimu ku bibuuzo ebisinga obukulu bye tuyinza okwebuuza bye biruwa, era lwaki twandifubye okufuna eby’okuddamu?
6. Lwaki abantu bangi balowooza nti Katonda tafaayo ku kubonaabona kw’omuntu?
7. (a) Bannaddiini baleetedde batya abantu bangi okulowooza nti Katonda talumirirwa balala? (b) Kiki ddala Baibuli ky’eyigiriza ku bigezo bye tuyinza okwolekagana nabyo?
8, 9. (a) Kyakulabirako ki ky’oyinza okuwa okulaga enjawulo eriwo wakati w’okuleka ebintu ebibi okubaawo n’okubireeta? (b) Lwaki tekyandibadde kya bwenkanya okuvumirira Katonda olw’okuleka abantu okukwata ekkubo ekyamu?
10. Lwaki tusobola okuba abakakafu nti Katonda ajja kuggyawo ebintu ebibi byonna?
11. (a) Katonda atunuulira atya obutali bwenkanya? (b) Katonda awulira atya bw’alaba ng’obonaabona?
12, 13. (a) Lwaki tulina engeri ennungi gamba ng’okwagala, era okwagala kukwata kutya ku ndowooza gye tulina eri ensi? (b) Lwaki osobola okuba omukakafu nti Katonda alina ky’ajja okukolawo ku bizibu ebiri mu nsi?
14. Erinnya lya Katonda lye liruwa, era lwaki tusaanidde okulikozesa?
15. Erinnya Yakuwa litegeeza ki?
16, 17. Ebitiibwa bino bitutegeeza ki ku Yakuwa: (a) “Omuyinza w’ebintu byonna”? (b) “Kabaka ow’emirembe n’emirembe”? (c) “Omutonzi”?
18. Lwaki abantu abamu balowooza nti tebasobola kusemberera Katonda, naye yo Baibuli eyigiriza ki?
19. (a) Tuyinza tutya okusemberera Katonda, era tuganyulwa tutya bwe tumusemberera? (b) Ngeri ki eza Katonda ezisinga okukusikiriza?
20-22. (a) Eky’okuba nti tetusobola kulaba Katonda kiyinza okutulemesa okukola omukwano naye? Nnyonnyola. (b) Abantu abamu abalabika nga beesimbu bayinza kukulemesa kukola ki, naye kiki ky’osaanidde okukola?
23, 24. (a) Lwaki wandyeyongedde okubuuza ebibuuzo ebikwata ku ebyo by’oyiga? (b) Kiki ekinaayogerwako mu ssuula eddako?


text:
Okulamaga e Mecca: Saudi Arabia yeesigadde okusalawo
Abakulembeze b’abayisiraamu kuno, nga bakulemberwa Imam wa palamenti, Hajji Latif Ssebaggala n’omukiise wa Uganda omuggya mu ggwanga lya Saudi Arabia Dr. Rashid Yahya Ssemuddu olwaleero basisinkanye amyuka omubaka wa Saudi Arabia mu Uganda, n’abakakasa nti Bannayuganda baakukkirizibwa okulamaga e Mecca.
Gyebuvuddeko, Latif Ssebaggala yali yalaalika abakungu ku kitebe ekyo nti yali waakukunga abasiraamu beekalakaase, singa baddamu okugenda bannayuganda okugenda ku Hijja.
Saudi Arabia teggyangawo nvumbo ku Uganda, olw’ekirwadde kya Ebola, wadde nga ekitongole ky’ensi yonna eky’ebyobulamu kyalangirira nti obulwadde buno, obwalumba eggwbaga omwaka oguwedde, bwaggwawo.


text:
Bya MUWANGA KAKOOZA
SIPIIKA wa Palamenti, Rebecca Kadaga ategeezezza nti Palamenti egenda kuleeta etteeka ekkakkali okukangavvula abayiira bannaabwe asidi.
‘’Ebikolwa by’okuyiira abantu asidi bisobola okukosa buli muntu ne bw’aba ani ng’ate tewali tteeka lirung’amya nsonga zino,’’ Kadaga bwe yagambye.
Kadaga yasuubizza nti ababaka okuli; Reagan Okumu (Aswa), Chris Baryomunsi (Kinkizi ) ne Dr. Chris Omona, akulira akakiiko ka Palamenti ak’ebyobulamu bagenda kuleeta ebbago ly’etteeka (eritavudde mu Gavumenti) okulwanyisa ebikolwa by’okuyiira abantu asidi.
Bino we bijjidde ng’ebikolwa by’okuyiira abantu asidi bigenda mu maaso kyokka nga tewali tteeka lirung’amya ku ngeri ya kugulamu , kutunda n’okutambuza asidi.
Abantu abazze bayiira asidi abamu bafa abalala ne bafufunyala so nga abatalina ssente bagenda ebweru ku balongoosa abamu batuuka kufa nga feesi zijjudde enkovukovu.


text:
BAKAZIBAGGYA batabukidde mu lumbe lwa bbaabwe, omugenzi Ssaalongo Joseph Zziwa e Galamba - Wakiso.
Entabwe evudde ku ngabana y’emizigo esatu omugenzi gye yaleka. Nabweteme Zziwa ow’empeta kyokka ng’omugenzi tamulinaamu mwana ne Nnaalongo Norah Nakaye eyazaalira Zziwa abalongo be baatabukidde mu lumbe.
Ssaalongo teyaleka kiraamo kyokka ng’alina amaka e Jjagala ku luguudo lw’e Ssemuto wamu n’emizigo gy’abapangisa e Galamba.
Wabula mukyala mukulu wadde nga talina baana akalambidde nti ye mukyala ow’empeta alina okutwala eby’obugagga bya bba byonna.
Abekiika bayingidde mu nkaayana zino nga bagamba nti Nnaalongo atwale emizogo gyonna esatu asobole okulabirira abaana.
Nabweteme olwawulidde bino n’anyiiga ensonga n’azitwala mu FIDA emutaase. Bannamateeka ba FIDA bawandiikidde ab’ekika ebbaluwa ebayita wamu ne bannamwandu bombi bagonjoole ensonga zino.


text:
Bya KIZITO MUSOKE
Wadde nga bagamba nti ekifaananyi kyassa ensekere naye ddala okufaanana luba luganda? Buli gw’ofaanana oba omulinako oluganda? Tunuulira omuvubuka wuuno eyafaanana Pulezidenti wa Amerika Barack Obama entunula, era ng’abamu batuuse n’okugamba nti bandibeera nga balinako akakwate. Kyokka naye bw’alabye nga kimususseeko asazeewo okwetuumira ddala erinnya lya Obama.
“Nze John Kiboneka kyokka nga mu kiseera kino nsinga kweyita Josh Obama era ge nkozesa ne bwe mbeera nkola emirimu gyange. Ndi muyizi mu Muteesa 1, Royal University, nga banzaala Mpala ku luguudo lw’e Ntebe.
Okusooka okuwulira erinnya lya Obama, Pulezidenti wa Amerika lwe yali anoonya akalulu akaamutuusa mu ntebe. Kyokka mu kiseera ekyo nali sikigenderera nti tufaanagana.
Lumu mukwano gwange bwe twali twasoma, yankubira essimu n’ambuuza oba nga nalina akakwate ku Pulezidenti Obama. Bwe namwetegereza ne nkiraba nga ddala twafaanagana, wewaawo saakitwala nga kikulu.
Awo natandika okuwulira abantu abatono nga bang’amba nti nfaanana Obama, kyokka okuva Obama, bwe yawangula akalulu ka Amerika natandika okusisinkana abantu buli lunaku nga bambuuza oba nga nalina akakwate ku Obama.
Abamu baatuuka n’okung’amba nti lwaki sigenda ne noonya muganda wange Obama eyambulirako mu America. Olwokuba nga nange kennyini nali mmatira Obama ne byakola, nasalawo okukyusa amannya gange ne neetuumira ddala Obama.
Okuva lwe namanya nti nfaanana omunene, obulamu bwange ne ngeri gye neeyisaamu byakyuka nnyo anti kati sikyasobola kumala gagenda mu buli kifo, naddala bye ndaba nga tebiweesa kitiibwa. Kino nkikola kuba saagala kuswaza linnya lya munene.
Okufaanana Obama kyewuunyisa, kuba nze ndi musajja Muganda eyeddira Emmamba Kakoboza, nga sirina kakwate ku Obama.
Nneesunga olunaku lwe ndi musisinkanako, ampe ne ku magezi ku ngeri gye nnyinza okututumuka nange nfuuke w’amaanyi mu ggwanga ne nsi yonna.
Ab’ebyobuwangwa n’abassaayansi kye bagamba
Abakugu mu buwangwa n’abasawo b’Ekizungu bawadde endowooza yaabwe ku ky’omwana okufaanana kitaawe ne ngeri gye kikakasaamu nti y’amuzaala. Ye abaffe bano abantu be tusanga nga bafaanagana , nga tebeerinaako kakwate, bandiba nga balina akakwate.
Keefa Sentoogo: Omwana bwe yazaalibwanga abooluganda lwe naddala ab’omusajja kazaala mwana okuli ba ssenga ne bajjaja, baamutunuuliranga enkaliriza okukakasa oba nga ddala wa mu nju.
Omwana baamwekenenyanga ebitundu by’omubiri gwe okuli; ebigere, omutwe, amaaso n’ebigere. Abaana bangi abe kika ebimu balina engeri gye baakulamu.
Abaganda balina omukolo gwe baakolanga ogw’okwalula okukakasa nti omwan wa mu nju. Nga tebannaalula baana, bamaama baakuumanga butiribiri akalira si kulwa kabula.
Kigambibwa nti omuzadde omukyala bwe yakkirizanga nti omwana wa waka ng’ate si wa waka, ng’omwana asobola n’okufiira mu mikolo. Kino kyatiisanga nnyo abakazi, era bangi wano webaayogereranga amazima, nti bannange omwana si wa mu nju.
Baateekanga amazzi mu kibbo, era buli mwana ne bamuteeka mu maaso g’ekibbo omuli amazzi, omuzigo Omuganda n’eddagala eddala. Olwo buli mwana yalinga akutte akalira ke mu ngalo. Akalira k’omwana baakateekanga mu kibbo, bwe kabbulukukanga ng’olwo bamanya nti omwana wa mu nju.
Kyokka akalira bwe katabbulukukanga, olwo nga kiraga nti omwana si wa mu nju, era omukolo baagukolanga ekiro kyonna.
Mu Buganda era bakkirizanga nti emirundi mingi omwana, yabangako ekintu kyafaananya kitaawe oba ab’ekika kye. Kale omwana ataabangako ky’afaananya kitaawe nga kibanguyira okumubuusabuusa. Kyokka ne Sentoogo akkiriza nti okufaanana kwokka tekumala kulaga nti omwana wa mu nju, kuba n’abaganda bakiranako olugero olugamba nti ekifaananyi kyassa ensekere.
Abaana bayinza okwawukana mu nkola y’ebintu.
Mariam Kyabangi: Omwana bwe yazaalibwanga nga bamuwa erinnya ly’okukifugi, era lye yakozesanga okutuusa nga bamaze okumwalula ne bamuwa erinnya ly’ekika nga bamaze okukakasa nti mwana wa mu nju eyo.
Abantu abakulu ku ludda lw’omusajja baalinanga obubonero obw’enkukulana bwe baakeberanga okukakasa nti omwana azaaliddwa wa ku kika ekyo. Mu bubonero buno mwalingamu akazigo mu mannyo, obunnya ku matama, ebigere, amaaso n’obubonero obulala.
Abasawo b’Ekizungu kye boogera
Dr. Musa Nkalubo owa Your Clinic, ku Mwanga II Road, agamba: Mu by’ekisawo okufaanana tekimala kukakasa nti ddala omusajja ye kitaawe w’omwana. Enkola enkakafu emanyiddwa era etaliimu kubuusabuusa ye y’okukebera endaga butonde.
Omwana okufaanana kitaawe ate omulala n’atamufaanana, kiva ku ndaga butonde ezigenda ne ziyitirira mu mwana omu ate endala ne zibeera ntono mu mulala. Mu butonde omukazi aba n’obuyinza ku butonde bw’omwana ebitundu 80 ku buli 100, olwo omusajja n’asigaza 20 ku buli 100. Omwana ayinza okulabika nga tafaananye kitaawe mu maaso, kyokka ng’amufaananye mu bwongo.
Abasajja ne bwe bayagala omukazi omu mu kiseera ky’ekimu, tewali mukisa gwa musajja wa luvannyuma kubeera nga ye nnannyini mwana. Nnabaana bw’emala okukwata, ate teddamu kuggulawo.”
Ate ye akolanga akulira ekifo kya Gavument Analytical Labaratory e Wandegeya, Stanley Ahimbisibwe agamba: Omwana okufaanana omusajja tekimala okukakasa nti ddala y’amuzaala, era okufuna obukakafu balina okukozesa enkola ya ngdaga butonde (DNA), kuba ekifaananyi si luganda.


text:
2 Ebyomumirembe 2 Chronicles
Chapter 20
1 Awo olwatuuka oluvannyuma lw'ebyo abaana ba Mowaabu n'abaana ba Amoni era wamu nabo abamu ku Bamoni ne batabaala Yekosafaati okulwana naye.
2 Awo ne wajja abantu abaamugamba Yekosafaati nti Eggye ddene likutabadde eriva emitala w'ennyanja e Busuuli; era, laba, bali mu Kazazonutamali (ye Engedi).
3 Yekosafaati n'atya ne yeeteekateeka okunoonya Mukama; n'alangira okusiiba mu Yuda yonna.
4 Yuda ne bakuŋŋaana okunoonya okubeerwa eri Mukama: baaviira ddala mu bibuga byonna ebya Yuda okunoonya Mukama.
5 Yekosafaati n'ayimirira mu kkuŋŋaaniro lya Yuda ne Yerusaalemi mu nnyumba ya Mukama mu maaso g'oluggya oluggya;
6 n'ayogera nti Ai Mukama Katonda wa bajjajjaffe, toli Katonda mu ggulu? era si ggwe ofuga obwakabaka bwonna obw'amawanga? ne mu mukono gwo mwe muli obuyinza n'amaanyi n'okubaawo ne watabaawo ayinza okukuziyiza.
7 Ai Katonda waffe, si ggwe wagoba abaali mu nsi eno mu maaso g'abantu bo Isiraeri, n'ogiwa ezzadde lya Ibulayimu mukwano gwo emirembe gyonna?
8 Ne babeera omwo, era bakuzimbidde omwo ekiggwa olw'erinnya lyo, nga boogera nti
9 Obubi bwe bunaatutuukangako, ekitala, omusango, oba lumbe oba njala, tunaayimiriranga mu maaso g'ennyumba eno ne mu maaso go, (kubanga erinnya lyo liri mu nnyumba eno,) ne tukukaabira nga tulabye ennaku, naawe oliwulira n'olokola.
10 Kale nno tunuulira abaana ba Amoni ne Mowaabu n'ab'oku lusozi Seyiri be wagaana Isiraeri okutabaala bwe baava mu nsi y'e Misiri, naye ne bakyama okubavaako ne batabazikiriza;
11 laba, bwe batusasula, okujja okutugoba mu butaka bwo bw'otuwadde okulya.
12 Ai Katonda waffe, tolibasalira musango? kubanga tetulina maanyi n'akatono eri eggye lino eddene eritutabadde: so tetumanyi bwe tuba tukola; naye amaaso gaffe gakutunuulira ggwe.
13 Yuda yenna ne bayimirira mu maaso ga Mukama nga balina abaana baabwe abato, ne bakazi baabwe, n'abaana baabwe.
14 Awo omwoyo gwa Mukama ne gujja ku Yakaziyeeri mutabani wa Zekkaliya mutabani wa Benaya mutabani wa Yeyeri mutabani wa Mattaniya Omuleevi ow'oku batabani ba Asafu wakati mu kibiina;
15 n'ayogera nti Muwulire, mmwe Abayuda mwenna, nammwe ababeera mu Yerusaalemi, naawe, kabaka Yekosafaati: bw'atyo bw'abagamba Mukama nti Temutya mmwe so temukeŋŋentererwa olw'eggye lino eddene; kubanga olutalo si lwammwe naye lwa Katonda.
16 Enkya muserengete mulwane nabo: laba, bambukira awalinnyirwa e Zizi; nammwe mulibasanga ekiwonvu we kisibuka mu maaso g'eddungu Yerweri.
17 Temulyetaaga kulwana mu lutalo luno: mwesimbe muyimirire buyimirizi mulabe obulokozi bwa Mukama obuli nammwe, ggwe Yuda ne Yerusaalemi: temutya so temukeŋŋentererwa: enkya mubatabaale; kubanga Mukama ali nammwe.
18 Awo Yekosafaati n'avuunama amaaso ge ku ttaka: ne Yuda yenna n'ababeera mu Yerusaalemi ne bavuunama mu maaso ga Mukama, nga basinza Mukama.
19 Abaleevi ab'oku baana b'Abakokasi n'ab'oku baana b'Abakola ne bayimirira okutendereza Mukama Katonda wa Isiraeri n'eddoboozi ddene nnyo nnyini.
20 Ne bagolokoka enkya mu makya ne bafuluma mu ddungu ery'e Tekowa: awo bwe baali nga bafuluma Yekosafaati n’ayimirira n'ayogera nti Mumpulire, mmwe Abayuda nammwe ababeera mu Yerusaalemi; mukkirize Mukama Katonda wammwe, bwe mutyo bwe munaanywezebwa; mukkirize bannabbi be, bwe mutyo bwe munaalaba omukisa.
21 Awo bwe yamala okuteesa n'abantu, n'assaawo abo abanaayimbira Mukama ne batendereza obulungi bw'obutukuvu nga bafuluma nga bakulembedde eggye ne boogera nti Mwebaze Mukama; kubanga okusaasira kwe kubeerera emirembe gyonna.
22 Awo bwe baatanula okuyimba n'okutendereza, Mukama n’ateekawo abateezi okuteega abaana ba Amoni ne Mowaabu n'ab'oku lusozi Seyiri, abaali batabadde Yuda; ne bakubibwa.
23 Kubanga abaana ba Amoni ne Mowaabu baalumba ab'oku lusozi Seyiri, okubatta n'okubazikiririza ddala: awo bwe baamalira ddala ab'oku lusozi Seyiri, buli muntu ne beegatta okuzikiriza munne.
24 Awo Yuda bwe baatuuka ku kigo ekikuumirwako eky'omu ddungu, ne batunuulira eggye, kale, laba, nga mirambo egigudde wansi, so tewaali abaawona.
25 Awo Yekosafaati n'abantu be bwe baatuuka okubaggyako omunyago, ne basanga mu bo obugagga bungi n'emirambo n'ebintu eby'omuwendo omungi, bye beeyambulira bokka, obungi bwabyo ne bibalema okutwala: ne bamala ennaku ssatu nga banyaga omunyago, bwe gwali mungi bwe gutyo.
26 Awo ku lunaku olw'okuna ne bakuŋŋaanira mu kiwonvu Beraka; kubanga eyo gye beebaliza Mukama: ekifo ekyo kyekyava kituumibwa erinnya kiwonvu Beraka ne leero.
27 Awo ne baddayo, buli muntu owa Yuda n'ow'e Yerusaalemi, Yekosafaati ng'abakulembedde, okuddayo e Yerusaalemi nga basanyuse; kubanga Mukama abawadde okusanyukira abalabe baabwe.
28 Ne bajja e Yerusaalemi nga balina entongooli n'ennanga n'amakondeere eri ennyumba ya Mukama.
29 Entiisa ya Katonda n'eba ku bwakabaka bwonna obw'ensi bwe baawulira Mukama ng'alwana n'abalabe ba Isiraeri
30 Awo amatwale ga Yekosafaati ne gatereera: kubanga Katonda we yamuwa okuwummula enjuyi zonna.
31 Yekosafaati n'afuga Yuda: yali yaakamaze emyaka amakumi asatu mu etaano bwe yatanula okufuga; n'afugira emyaka amakumi abiri mu etaano mu Yerusaalemi: ne nnyina erinnya lye yali Azuba muwala wa Siruki.
32 N'atambulira mu kkubo lya Asa kitaawe, n'atakyama okulivaamu, ng'akola ebyo ebyali mu maaso ga Mukama ebirungi.
33 Era naye ebifo ebigulumivu tebyaggibwawo; so n'abantu nga tebannaba kukakasa mitima gyabwe eri Katonda wa bajjajjaabwe.
34 Era ebikolwa ebirala byonna ebya Yekosafaati, ebyasooka n'ebyamalirwako, laba, byawandiikibwa mu bigambo bya Yeeku mutabani wa Kanani, ebyayingizibwa mu kitabo kya bassekabaka ba Isiraeri.
35 Awo oluvannyuma lw'ebyo Yekosafaati ne yeegatta ne Akaziya kabaka wa Isiraeri; oyo n'akola bubi nnyo:
36 ne yeegatta naye okusiba ebyombo eby'okugenda e Talusiisi: ne basibira ebyombo e Ezyonigeba.
37 Awo Eryeza mutabani wa Dodavaku ow'e Malesa n'alagula ku Yekosafaati ng'ayogera nti Kubanga weegasse ne Akaziya, Mukama azikirizza emirimu gyo. Ebyombo ne bimenyeka n'okuyinza ne bitayinza kugenda e Talusiisi.


text:
Omubuulizi Ecclesiastes
Chapter 6
1 Waliwo ekibi kye nnalaba wansi w'enjuba, era kizitoowerera abantu:
2 omuntu Katonda gw'awa obugagga n'ebintu n'ekitiibwa, n'okubulwa n'atabulwa kintu olw'emmeeme ye ku ebyo byonna bye yeegomba, naye Katonda n'atamuwa buyinza kubiryako, naye omugenyi ye abirya; ekyo butaliimu, era ye ndwadde embi.
3 Omuntu bw'azaala abaana kikumi, n'awangaala emyaka mingi, ennaku ez'emyaka gye ne ziba nnyingi, naye emmeeme ye n'etekkuta birungi, era nate n'ataba na kuziikibwa; njogera ng'omwana omusowole amusinga oyo:
4 kubanga ajjira mu butaliimu n'agendera mu kizikiza, n'erinnya lye libikkibwako ekizikiza;
5 nate talabanga njuba so tagimanyanga; ono ye aba n'okuwummula okusinga oyo:
6 weewaawo, newakubadde ng'awangaala emyaka lukumi emirundi ebiri, naye n'atasanyukira birungi: bonna tebadde mu kifo kimu?
7 Okutegana kwonna okw'omuntu kuba kwa kamwa ke, era naye okwegomba tekukkuta.
8 Kubanga omugezigezi asinga atya omusirusiru? oba omwavu alina ki, amanyi okutambulira mu maaso g'abalamu?
9 Okulaba n'amaaso kwe kusinga okutambulatambula n'omwoyo ogwegomba: era n’ekyo butaliimu na kugoberera mpewo.
10 Buli ekyabaawo, erinnya lyakyo lyatuumibwa dda, era kimanyibwa nga muntu: so tayinza kuwakanya oyo amusinga amaanyi.
11 Kubanga waliwo ebintu bingi ebyongera ku butaliimu, omuntu yeeyongera ki okugasa?
12 Kubanga ani amanyi ekisaanira omuntu mu bulamu bwe, ennaku zonna ez'obulamu bwe obutaliimu bw'amalawo ng'ekisiikirize? kubanga ani ayinza okubuulira omuntu ebinaabnga oluvannyuma lwe wansi w'enjuba?


text:
Chapter 9
1 N'abagamba nti Mazima mbagamba nti Ku bano abayimiridde wano waliwo abamu abatalirega ku kufa n'akatono; okutuusa lwe baliraba obwakabaka bwa Katonda nga bujja n'amaanyi.
2 Awo ennaku omukaaga bwe zaayitawo Yesu n'atwala Peetero ne Yakobo ne Yokaana, n'agenda nabo ku lusozi oluwanvu bokka mu kyama: n'afuusibwa mu maaso gaabwe.
3 Engoye ze ne zaakaayakana ne zitukula nnyo; so nga tewali mwozi ku nsi ayinza okuzitukuza bw'atyo.
4 Awo Eriya ne Musa ne babalabikira; era baali boogera ne Yesu.
5 Peetero n'addamu, n'agamba Yesu nti Labbi, kye kirungi ffe okubeera wano; kale tusiisire ensiisira ssatu; emu yiyo, n'emu ya Musa, n'emu ya Eriya.
6 Kubanga yali tamanyi ky'anaddamu; kubanga baali batidde nnyo.
7 Awo ekire ne kijja ne kibasiikiriza; eddoboozi ne lifuluma mu kire nti Ono ye Mwana wange omwagalwa: mumuwulire.
8 Bwe baakebuka amangu ago, ne batalaba muntu nate wabula Yesu yekka nabo.
9 Awo bwe baali bakka ku lusozi, n'abakuutira baleme okubuulirako omuntu bye balabye, okutuusa Omwana w'omuntu lw'alizuukira mu bafu.
10 Ne bakyekuuma ekigambo ekyo nga beebuuzaganya bokka nti Okuzuukira mu bafu kuliba kutya?
11 Ne bamubuuza nga bagamba nti Abawandiisi boogera nti kigwana Eriya okusooka okujja.
12 N'abagamba nti Eriya y'asooka okujja, n'alongoosa byonna: era kyawandiikirwa kitya Omwana w'omuntu okubonyaabonyezebwa ebingi n'okunyoomebwa?
13 Naye mbagamba nti Eriya yamala okujja, era baamukola buli kye baayagala, nga bwe kyamuwandiikirwa.
14 Awo bwe baatuuka eri abayigirizwa be, ne balaba ekibiina kinene nga kibeetoolodde, n'abawandiisi nga babasokaasoka.
15 Amangu ago ekibiina kyonna bwe kyamulaba, ne beewuunya nnyo, ne baddukana gy'ali ne bamulamusa.
16 N'ababuuza nti Mubasokaasoka lwaki?
17 Omu mu kibiina n'amuddamu nti Omuyigiriza, nkuleetedde omwana wange, aliko dayimooni atayogera;
18 buli gy'amutwala, amukuba ebigwo; abimba ejjovu, aluma amannyo, akonvuba: ŋŋambye abayigirizwa bo bamugobe; ne batayinza.
19 N'abaddamu, n'agamba nti Mmwe ab'emirembe egitakkiriza, ndituusa wa okubeera nammwe? ndituusa wa okubagumiikiriza? mumundeetere.
20 Ne bamuleeta gy'ali: awo bwe yamulaba, amangu ago dayimooni n'amutaagulataagula nnyo; n'agwa wansi, ne yeekulungula, ng'abimba ejjovu.
21 N'abuuza kitaawe nti Obulwadde buno kasookedde bumukwata bbanga ki? N'agamba nti Bwa mu buto.
22 Emirundi mingi ng'amusuula mu muliro ne mu mazzi okumutta: naye oba ng'oyinza, tusaasire, otubeere.
23 Yesu n'amugamba nti Oba ng'oyinza! byonna biyinzika eri akkiriza.
24 Amangu ago kitaawe w'omwana n'ayogerera waggulu, n'agamba nti Nzikirizza: saasira obutakkiriza bwange.
25 Awo Yesu bwe yalaba ng'ekibiina kikuŋŋaana mbiro, n'aboggolera dayimooni, n'amugamba nti Ggwe dayimooni atayogera, era omuggavu w'amatu, nze nkulagira, muveeko, tomuddiranga nate n'akatono.
26 Awo n'akaaba, n'amutaagula nnyo, n'amuvaako; n'afaanana ng'afudde; n'okugamba abalala bangi ne bagamba nti Afudde.
27 Naye Yesu n'amukwata ku mukono, n'amuyimusa; n'ayimirira.
28 Awo bwe yayingira mu nnyumba, abayigirizwa be ne bamubuuza mu kyama nti Ffe tetwayinzizza kumugoba.
29 N'abagamba nti Engeri eno teyinzika kuvaako lwa kigambo wabula olw'okusaba.
30 Ne bavaayo, ne bayita mu Ggaliraaya, n'atayagala muntu yenna kutegeera.
31 Kubanga yayigiriza abayigirizwa be n'abagamba nti Omwana w'omuntu aweebwayo mu mikono gy'abantu, balimutta; kale bw'alimala okuttibwa, era waliyita ennaku ssatu n'azuukira.
32 Naye tebaategeera kigambo ekyo, ne batya okumubuuza.
33 Ne batuuka e Kaperunawumu: awo bwe yali ng'ali mu nnyumba n'ababuuza nti Mubadde muwakana ki mu kkubo?
34 Naye ne basirika: kubanga baali bawakana bokka na bokka mu kkubo nti ani omukulu.
35 N'atuula, n'ayita ekkumi n'ababiri, n'abagamba nti Omuntu bw'ayagala okuba ow'olubereberye, anaabanga ku nkomerero ya bonna, era muweereza wa bonna.
36 N'addira omwana omuto, n'amuyimiriza wakati mu bo: awo n'amuwambaatira n'abagamba nti
37 Buli anakkirizanga omu ku baana abato abaliŋŋanga ono, mu linnya lyange, ng'akkirizza nze: na buli muntu yenna anzikiriza nze, takkiriza nze, wabula oli eyantuma.
38 Awo Yokaana n'amugamba nti Omuyigiriza, twalaba omuntu ng'agoba dayimooni mu linnya lyo; ne tumugaana, kubanga teyayita naffe.
39 Naye Yesu n'agamba nti Temumugaananga: kubanga tewali muntu anaakolanga eky'amagero mu linnya lyange ate amangu ago n'anvuma.
40 Kubanga atali mulabe waffe ng'ali ku lwaffe.
41 Kubanga buli muntu anaabanywesanga mmwe ekikompe ky'amazzi kubanga muli ba Kristo, mazima mbagamba nti talibulwa mpeera ye n'akatono.
42 Na buli muntu aneesittazanga omu ku abo abato abanzikiriza, waakiri oyo okusibibwa olubengo olunene mu bulago bwe asuulibwe mu nnyanja.
43 Omukono gwo bwe gukwesittazanga, ogutemangako; waakiri ggwe okuyingira mu bulamu, ng'obuliddwako ekitundu, okusinga okugenda mu Ggeyeena ng'olina emikono gyombi, mu muliro ogutazikira;
44 envunyu yaabwe gye tefiira so n'omuliro teguzikira.
45 N'okugulu kwo bwe kukwesittazanga, okutemangako: waakiri ggwe okuyingira mu bulamu ng'obuliddwako okugulu, okusinga okusuulibwa mu Ggeyeena, ng'olina amagulu gombi;
46 envunyu yaabwe gye tefiira so n'omuliro teguzikira.
47 N'eriiso lyo bwe likwesittazanga, oliggyangamu; waakiri ggwe okuyingira mu bwakabaka bwa Katonda ng'oli wa ttulu, okusinga okusuulibwa mu Ggeyeena, ng'olina amaaso gombi;
48 envunyu yaabwe gye tefiira, so n'omuliro teguzikira.
49 Kubanga buli muntu alirungibwamu omuliro.
50 Omunnyo mulungi: naye omunnyo bwe guggwaamu ensa mulizzaamu ki? Mmwe mubeere n'omunnyo munda wammwe, mutabagane mwekka na mwekka.


text:
Yeremiya Jeremiah
Chapter 13
1 Bw'ati Mukama bwe yaŋŋamba nti Genda weegulire olukoba lw'eddiba, weesibe mu kiwato kyo, so tolunnyika mu mazzi.
2 Awo ne nneegulira olukoba, ng'ekigambo bwe kyali ekya Mukama; ne ndwesiba mu kiwato kyange.
3 Awo ekigambo kya Mukama ne kinjijira omulundi ogw'okubiri nga kyogera nti
4 Ddira olukoba lwe wagula oluli mu kiwato kyo, ogolokoke ogende ku Fulaati, olukisize eyo mu bunnya obw'omu lwazi.
5 Awo ne ŋŋenda ne ndukwekera ku Fulaati, nga Mukama bwe yandagira.
6 Awo olwatuuka ennaku nnyingi nga ziyiseewo Mukama n'aŋŋamba nti Golokoka ogende ku Fulaati oggyeyo olukoba lwe nnakulagira okulukisiza eyo.
7 Awo ne ŋŋenda ku Fulaati ne nsima ne nziya olukoba mu kifo mwe nnali ndukisirizza: kale, laba, olukoba nga lwonoonese, nga teruliiko kye lugasa.
8 Awo ekigambo kya Mukama ne kinjijira nga kyogera nti
9 Bw'ati bw'ayogera Mukama nti Bwe ntyo bwe ndyonoona amalala ga Yuda n'amalala amangi aga Yerusaalemi.
10 Abantu bano ababi abagaana okuwulira ebigambo byange, abatambulira mu bukakanyavu bw'omutima gwabwe, era bagoberedde bakatonda abalala okubaweerezanga n'okubasinzanga, balibeerera ddala ng'olukoba luno olutaliiko kye lugasa.
11 Kuba olukoba nga bwe lwegatta n'ekiwato ky'omuntu, bwe ntyo bwe nneegasse nange ennyumba yonna eya Isiraeri n'ennyumba yonna eya Yuda, bw'ayogera Mukama; balyoke babeerenga gye ndi eggwanga era erinnya era ettendo era ekitiibwa: naye ne batayagala kuwulira.
12 Kyoliva obagamba ekigambo kino nti Bw'ati bw'ayogera Mukama, Katonda wa Isiraeri nti Buli kita kirijjula omwenge nabo balikugamba nti Tetumanyi nga buli kita kirijjula omwenge.
13 Awo n'olyoka obagamba nti Bw'ati bw'ayogera Mukama nti Laba, ndijjuza obutamiivu bonna abali mu nsi eno, bakabaka abatuula ku ntebe ya Dawudi, ne bakabona ne bannabbi, ne bonna abali mi Yerusaalemi.
14 Era ndibatandagira omuntu ne munne, bakitaabwe ne batabani baabwe wamu, bw'ayogera Mukama: sirisaasira so sirisonyiwa so sirikwatibwa kisa, nneme okubazikiriza.
15 Muwulire, mutege amatu; temuba na malala: kubanga Mukama ayogedde.
16 Mumuwe Mukama Katonda wammwe ekitiibwa, nga tannaleeta kizikiza era ng'ebigere byammwe tebinnaba kwesittalira ku nsozi ez'ekizikiza; era nga bwe musuubira omusana, n'agufuula ekisiikirize eky'okufa n'aguddugaza okuba ekizikiza ekikutte.
17 Naye bwe mutalikkiriza kuwulira emmeene yange erikaaba amaziga kyama olw'amalala gammwe; n'amaaso gange galikaaba nnyo amaziga, ne gakulukuta amaziga, kubanga ekisibo kya Mukama kikwatiddwa.
18 Gamba kabaka ne nnamasole nti Mwetoowaze mutuule wansi; kubanga ebiremba byammwe bikkakkanye, engule ey'ekitiibwa kyammwe:
19 Ebibuga eby'obukiika obwa ddyo biggaddwawo, so tewali wa kubiggulawo: Yuda atwaliddwa yenna nga musibe; yenna atwaliddwa ddala nga musibe.
20 Muyimuse amaaso gammwe mulabe abo abava obukiika obwa kkono: ekisibo kye waweebwa kiri ludda wa, ekisibo kyo ekirungi?
21 Olyogera otya, bw'alikuteekako mikwano gyo okuba omutwe, kubanga ggwe kennyini ggwe wabayigiriza okukukola obubi? obuyinike tebulikukwata ng'omukazi alumwa okuzaala?
22 Era bw'onooyogerera mu mutima gwo nti Ebigambo bino binjijiridde lwaki? olw'obutali butuukirivu bwo kubanga bungi, ebirenge byo kyebivudde bibikkulwako, n'ebisinziiro byo bigirirwa ekyejo.
23 Omuwesiyopya ayinza okuwaanyisa omubiri gwe, oba ngo amabala gaayo? kale nammwe muyinza okukola obulungi abaamanyiira okukola obubi.
24 Kyendiva mbasaasaanya ng'ebisasiro ebivaawo olw'embuyaga ez'omu ddungu.
25 Kano ke kalulu ko, omugabo gwe nnakugerera, bw'ayogera Mukama; kubanga wanneerabira ne weesiga obulimba.
26 Nange kyendiva mbikkula ku birenge byo ku maaso go, n'ensonyi zo zirirabika.
27 Nalaba emizizo gyo, obwenzi bwo n'okubebera kwo, obukaba obw'okwenda kwo, ku nsozi ez'omu ttale. Zikusanze, ai Yerusaalemi toyagala kulongoosebwa; ebyo birituusa wa okubaawo nate?


text:
ABAFUMBO batabuse omusajja n’akuba mukazi we n’amuleetako ebisago. Entabwe evudde ku mwana omusajja gwe yazaala ebbali.
Alice Nakiyemba ow’e Kansanga okumpi ne Wonder world obufumbo bwamutabuseeko n’addukira mu FIDA okuloopa bba Joseph Muteesaasira ng’amulumiriza okumukuba n’amuleetako ebisago eby’amaanyi ku mubiri.
Obutakkanya buno bwavuddeku mulamu we okumubbirako nga bba bw’alina omwana omulenzi ow’emyaka etaano gwe yazaala mu muwala asoma e Makerere.
Muteesaasira bwe yakomyewo awaka, Nakiyemba teyamulinze kutuula n’amwambalira n’okumulangira obwenzi nga bwamusikaasikae bitogi n’okumukwata mataayi ekintu ekyamuggye mu mbeera n’amukuba.
Nakiyemba bino yagaanyi okubigumiikiriza n’addukira mu FIDA. Bannamateeka ba FIDA bawandiise ebbaluwa eyita abafumbo bano bombi okubatabaganya.


text:
ESSUULA EY’OKUBIRI
Baibuli—Kitabo Ekyava eri Katonda
Mu ngeri ki Baibuli gy’eri ey’enjawulo ku bitabo ebirala?
Baibuli eyinza etya okukuyamba okwaŋŋanga ebizibu?
Lwaki wandyesize obunnabbi bwa Baibuli?
OJJUKIRA lwe wafuna ekirabo eky’omuwendo okuva eri mukwano gwo nfiirabulago? Ekyo kiteekwa okuba nga kyakuleetera essanyu lingi era ne weeyongera okumwagala. Mu butuufu, ekirabo ekyo kiba kiraga nti oyo akikuwadde omukwano gwammwe agutwala nga gwa muwendo. Awatali kubuusabuusa wasiima nnyo ekirabo ekyo mukwano gwo kye yakuwa.
2 Baibuli kirabo ekiva eri Katonda era tusaanidde okukisiima ennyo. Ekitabo kino eky’enjawulo kitutegeeza ebintu bye tutandisobodde kusanga walala wonna. Ng’ekyokulabirako, kyogera ku kutondebwa kw’obwengula, ensi, era n’okw’omusajja n’omukazi abaasooka. Baibuli erimu emisingi egyesigika egituyamba okwaŋŋanga ebizibu bye twolekagana nabyo mu bulamu. Ennyonnyola engeri Katonda gy’anaatuukirizaamu ebigendererwa bye era n’engeri gy’anaaleetawo embeera ennungi ku nsi. Nga Baibuli kirabo kya muwendo nnyo!
3 Baibuli kirabo kirungi nnyo, kubanga eyogera ku oyo eyakituwa, Yakuwa Katonda. Eky’okuba nti atuwadde ekitabo nga kino, bukakafu obulaga nti ayagala tumumanye bulungi. Mu butuufu, Baibuli esobola okukuyamba okusemberera Yakuwa.
4 Bw’oba ng’olina Baibuli, si ggwe wekka agirina. Baibuli ekubiddwa mu nnimi ezisukka mu 2,300, era abantu abasukka mu 90 ku buli kikumi basobola okugifuna. Baibuli ezisukka mu kakadde zigabibwa buli wiiki! Baibuli buwumbi na buwumbi zikubiddwa mu bulambalamba oba mu bitundutundu. Mu butuufu, teri kitabo kirala kyonna ekiringa Baibuli.
5 Okugatta ku ekyo, Baibuli ‘yaluŋŋamizibwa Katonda.’ (2 Timoseewo 3:16) Mu ngeri ki? Baibuli yennyini eddamu: “Abantu baayogeranga ebyava eri Katonda nga bakwatiddwa omwoyo omutukuvu.” (2 Peetero 1:21) Ng’ekyokulabirako: Munnabizinesi ayinza okukozesa omuwandiisi okuwandiika ebbaluwa. Ebirowoozo ebiri mu bbaluwa eyo biba bya munnabizinesi. N’olwekyo, ebbaluwa eba yiye so si ya muwandiisi. Mu ngeri y’emu, obubaka obuli mu Baibuli buva eri Katonda, so si eri abantu abaagiwandiika. N’olwekyo, Baibuli “kigambo kya Katonda.”—1 Abasessaloniika 2:13.
EKWATAGANA ERA NTUUFU
6 Baibuli yawandiikibwa mu bbanga erisukka mu myaka 1,600. Abo abaagiwandiika baaliwo mu biseera bya njawulo era nga baava mu mbeera za njawulo. Abamu baali balimi, abalala bavubi, ate abalala basumba. Abalala baali bannabbi, balamuzi, ate abalala bakabaka. Eyawandiika Enjiri ya Lukka yali musawo. Wadde nga abaagiwandiika baava mu mbeera za njawulo, ebiri mu Baibuli bikwatagana.*
7 Ekitabo ekisooka mu Baibuli kitutegeeza engeri ebizibu abantu bye balina gye byatandikamu. Ekitabo ekisembayo, kyo kiraga nti ensi yonna ejja kufuulibwa olusuku lwa Katonda. Baibuli ettottola ebintu ebyaliwo emyaka nkumi na nkumi egiyise era bikwata ku kutuukirizibwa kwe kigendererwa kya Katonda. Engeri Baibuli gy’ekwataganamu yeewuunyisa, naye ekyo kye twandisuubidde mu kitabo ekiva eri Katonda.
8 Baibuli ntuufu ne bw’eba eyogera ku bya sayansi. Yayogera ne ku bintu abantu bye baategeera oluvannyuma. Ng’ekyokulabirako, ekitabo ky’Eby’Abaleevi kirimu amateeka agaaweebwa Isiraeri ey’edda agakwata ku kwawula abalwadde okuva ku bantu abalala era ne ku buyonjo ng’ate amawanga agabeetoolodde gaali tegamanyi kintu kyonna ku nsonga ng’ezo. Ekiseera abantu we baabeerera n’endowooza enkyamu ku ngeri ensi gye yakulamu, Baibuli yo yali yayogera dda nti nneekulungirivu. (Isaaya 40:22) Ate era, Baibuli yali yakyogerako dda nti ensi ‘ewanikiddwa mu bbanga.’ (Yobu 26:7) Kyo kituufu nti Baibuli si kitabo kya sayansi. Naye, bwe kituuka ku nsonga ezikwata ku sayansi, ky’eyogera kiba kituufu. Kino si kye twandisuubidde mu kitabo ekiva eri Katonda?
9 Baibuli erimu ebyafaayo ebituufu era ebyesigika. Eyogera ku bintu ebikakafu. Teyogera bwogezi ku mannya g’abantu naye era eraga n’ennyiriri z’obuzaale bwabwe.# Okwawukana ku bannabyafaayo abatatera kuwandiika ku kuwangulwa kw’amawanga gaabwe, abaawandiika Baibuli baali beesimbu, ne batuuka n’okuwandiika ku nsobi zaabwe era n’ez’eggwanga lyabwe. Ng’ekyokulabirako, mu kitabo kya Baibuli eky’Okubala, omuwandiisi waakyo Musa yayogera ku nsobi gye yakola eyamuweesa ekibonerezo eky’amaanyi. (Okubala 20:2-12) Obwesimbu nga buno tebusangikasangika mu bitabo birala, naye busangibwa mu Baibuli kubanga kitabo ekiva eri Katonda.
EKITABO EKIRIMU AMAGEZI AG’OMUGANYULO
10 Olw’okuba Baibuli yaluŋŋamizibwa Katonda, ‘egasa olw’okuyigirizanga, olw’okunenyanga, n’olw’okutereezanga.’ (2 Timoseewo 3:16) Yee, Baibuli kitabo kya muganyulo. Eyoleka bulungi embeera zaffe. Ekyo tekyewuunyisa, olw’okuba ensibuko yakyo, Yakuwa Katonda, ye Mutonzi waffe! Ategeera bulungi endowooza yaffe n’enneewulira yaffe okutusinga. Ate era, Yakuwa amanyi ekyo ekiyinza okutuleetera essanyu. Era amanyi ekkubo lye tusaanidde okwewala.
11 Lowooza ku bigambo Yesu bye yayogera bwe yali ayigiriza ku Lusozi, ebisangibwa mu Matayo essuula 5 okutuuka ku 7. Mu kuyigiriza okwo okulungi ennyo, Yesu yayogera ku bintu bingi nga mw’otwalidde engeri y’okufuna essanyu erya nnamaddala, engeri y’okumalawo enkaayana, engeri y’okusabamu, era n’engeri y’okufunamu endowooza ennuŋŋamu ku bintu. Ebigambo bya Yesu bikyali bya makulu era bya muganyulo nga bwe byali nga yaakabyogera.
12 Emisingi gya Baibuli egimu gikwata ku bulamu bw’amaka, engeri y’okukolamu emirimu, era n’enkolagana yaffe n’abalala. Ate era gikwata ku bantu bonna, era okubuulirira kwayo kuganyula ekiseera kyonna. Okubuulirira okuli mu Baibuli kuwumbibwawumbibwako mu bigambo Katonda bye yayogera okuyitira mu nnabbi Isaaya: “Nze Mukama Katonda wo, akuyigiriza oku[ku]gasa.”—Isaaya 48:17.
KITABO KYA BUNNABBI
13 Baibuli erimu obunnabbi obuwerako era nga bungi ku bwo bumaze okutuukirira. Lowooza ku kyokulabirako kino. Okuyitira mu nnabbi Isaaya, eyaliwo mu kyasa eky’omunaana B.C.E., Yakuwa yalagula nti ekibuga kya Babulooni kyandizikiriziddwa. (Isaaya 13:19; 14:22, 23) Yalaga engeri ekyo gye kyandituukiriziddwamu. Amagye agandikizinze gandiwugudde amazzi g’omugga gwa Babulooni ne gayingira mu kibuga nga tegafunye kuziyizibwa kwonna. Ate era obunnabbi bwa Isaaya bwayogera n’erinnya lya kabaka eyandikiwambye, nga ye Kuulo.—Isaaya 44:27-45:2.
14 Nga wayiseewo emyaka 200—mu kiro kya Okitobba 5/6, 539 B.C.E.—eggye lyasiisira okumpi ne Babulooni. Ani yali omudduumizi waalyo? Kabaka Omuperusi ayitibwa Kuulo. Ekiseera kyali kituuse obunnabbi obw’ekitalo okutandika okutuukirizibwa. Naye eggye lya Kuulo lyandizinze Babulooni awatali kuziyizibwa kwonna, nga bwe kyalagulwa?
15 Abababulooni baalina embaga ekiro ekyo era baali tebasuubira nti bayinza okutuukibwako akabi konna olwa bbuggwe omugulumivu eyali yeetoolodde ekibuga kyabwe. Mu kiseera ekyo, Kuulo yawugula amazzi g’omugga ogwali guyita mu kibuga. Bwe kityo amazzi ne gakendeerera ddala ne kisobozesa abasajja be okusomoka okutuusa bwe baatuuka ku bbugwe w’ekibuga. Naye, eggye lya Kuulo lyandiyingidde litya mu Babulooni ekyalina bbugwe ow’amaanyi? Ekiro ekyo enzigi z’ekibuga zaalekebwa nzigule!
16 Ku bikwata ku Babulooni, kyalagulwa nti: “Tekiisulibwengamu ennaku zonna, so tekiibeerwengamu emirembe n’emirembe. So n’Omuwalabu taasimbe[n]gayo weema, so n’abasumba tebaagalamizengayo mbuzi zaabwe.” (Isaaya 13:20) Obunnabbi buno tebwalaga bulazi nti ekibuga kyandisaanyewo naye era bwalaga nti Babulooni kyandifuuse matongo emirembe gyonna. Osobola okulaba obujulizi obulaga okutuukirizibwa kw’ebigambo bino. Ekifo awaalinga Babulooni eky’edda, ekyasigala amatongo, ekiri mayiro nga 50 mu maserengeta ga Baghdad, Iraq—bukakafu obulaga nti ekyo Yakuwa kye yayogera okuyitira mu Isaaya nti, “ndikyera n’olweyo olw’okuzikiriza,” kyatuukirizibwa.—Isaaya 14:22, 23.%
17 Tekinyweza kukkiriza kwaffe bwe tumanya nti Baibuli kitabo ekirimu obunnabbi obwesigika? Okutuukirizibwa kw’ebisuubizo bya Yakuwa Katonda mu biseera ebyayita, kutukakasa nti ekisuubizo kye eky’okufuula ensi olusuku lwe olulungi nakyo kijja kutuukirizibwa. (Okubala 23:19) Mu butuufu, tulina ‘essuubi ery’obulamu obutaggwaawo, Katonda atayinza kulimba lye yatuwa ebiro eby’emirembe n’emirembe nga tebinnabaawo.’—Tito 1:2.^
“EKIGAMBO KYA KATONDA KIRAMU”
18 Okusinziira ku ebyo bye tulabye mu ssuula eno, kya lwatu nti Baibuli ddala kitabo kya njawulo. Kyokka, ng’oggyeko okuba nti ebirimu bikwatagana, ntuufu ku by’eyogera ku byasayansi ne ku byafaayo, era erimu amagezi agakola, n’obunnabbi obwesigika. Omutume Pawulo yalaga omugaso omulala bwe yawandiika: “Ekigambo kya Katonda kiramu, era kikozi, era kisala okusinga buli kitala kyonna eky’obwogi obubiri, era kiyitamu n’okwawula ne kyawula obulamu n’omwoyo, ennyingo n’obusomyo, era kyangu okwawula okulowooza n’okufumiitiriza okw’omu mutima.”—Abaebbulaniya 4:12.
19 Okusoma “ekigambo” kya Katonda oba obubaka obuli mu Baibuli kusobola okukyusa obulamu bwaffe. Kusobola okutuyamba okwekebera. Tuyinza okugamba nti twagala Katonda, naye engeri gye tutwalamu ebyo ebiyigirizibwa mu Kigambo kye ekyaluŋŋamizibwa, Baibuli, ejja kwoleka endowooza n’ebiruubirirwa byaffe.
20 Baibuli ddala kitabo ekiva eri Katonda. Tulina okukisoma, okukyekenneenya, era n’okukyagala. Kirage nti osiima ekirabo kino ekyava eri Katonda nga weeyongera okusoma ebikirimu. Bw’oneeyongera okukisoma ojja kweyongera okutegeera ekigendererwa kya Katonda eri olulyo lw’omuntu. Ekigendererwa ekyo n’engeri gye kinaatuukirizibwamu bijja kwogerwako mu ssuula eddako.
BAIBULI KY’EYIGIRIZA
- Baibuli yaluŋŋamizibwa Katonda, n’olwekyo ntuufu era yeesigika.—2 Timoseewo 3:16.
- Ebyo ebisangibwa mu Kigambo kya Katonda bituganyula mu bulamu obwa bulijjo.—Isaaya 48:17.
- Ebisuubizo bya Katonda ebisangibwa mu Baibuli bijja kutuukirizibwa.—Okubala 23:19.
* Wadde ng’abantu abamu bagamba nti ebitundu ebimu ebya Baibuli tebikwatagana, ebyo bye boogera tebiriiko bukakafu. Laba essuula 7 mu katabo The Bible—God’s Word or Man’s? akaakubibwa Abajulirwa ba Yakuwa.
# Ng’ekyokulabirako, weetegereze olunyiriri lw’obuzaale bwa Yesu oluli mu Lukka 3:23-38.
% Okumanya ebisingawo ku bunnabbi bwa Baibuli, laba empapula 27-9 mu brocuwa A Book for All People, akaakubibwa Abajulirwa ba Yakuwa.
^ Laba ebiri mu Ebyongerezeddwako otegeere ebikwata ku bunnabbi bwa Masiya obwatuukirizibwa mu Yesu Kristo.
Ebibuuzo
1, 2. Mu ngeri ki Baibuli gy’eri ekirabo eky’omuwendo okuva eri Katonda?
3. Yakuwa okutuwa Baibuli kiraga ki, era lwaki kirabo kirungi nnyo?
4. Kiki ekikwewuunyisa ku ngeri Baibuli gy’esaasaanyiziddwamu?
5. Lwaki kigambibwa nti Baibuli ‘yaluŋŋamizibwa Katonda’?
6, 7. Lwaki kyewuunyisa nti ebyo ebiri mu Baibuli bikwatagana?
8. Waayo ebyokulabirako ebiraga nti Baibuli ntuufu ne bw’eba nga eyogera ku bya sayansi.
9. (a) Biki ebiraga nti Baibuli erimu ebyafaayo ebituufu era ebyesigika? (b) Obwesimbu bw’abawandiisi ba Baibuli butukakasa ki?
10. Lwaki tekyewuunyisa nti Baibuli kitabo kya muganyulo?
11, 12. (a) Bintu ki Yesu bye yayogerako mu Kubuulirira kwe okw’Oku Lusozi? (b) Bintu ki ebirala eby’omuganyulo ebiri mu Baibuli, era lwaki okubuulirira okugirimu kuganyula ekiseera kyonna?
13. Bintu ki ebikwata ku Babulooni Yakuwa bye yaluŋŋamya nnabbi Isaaya okuwandiika?
14, 15. Isaaya bye yalagula ku Babulooni byatuukirizibwa bitya?
16. (a) Isaaya yalagula ki ekyandituuse ku Babulooni? (b) Obunnabbi bwa Isaaya obukwata ku Babulooni okufuulibwa amatongo bwatuukirizibwa butya?
17. Okutuukirizibwa kw’obunnabbi bwa Baibuli kunyweza kutya okukkiriza kwaffe?
18. Omutume Pawulo yayogera ki ku “kigambo kya Katonda”?
19, 20. (a) Baibuli eyinza etya okukuyamba okwekebera? (b) Oyinza otya okulaga nti osiima ekirabo kino ekyatuweebwa Katonda?


text:
Kiki Ekisobozesa Amaka Okubaamu Essanyu?
Olowooza . . .
kwagala?
ssente?
kintu kirala?
BAYIBULI KY’EGAMBA
“Abalina essanyu beebo abawulira ekigambo kya Katonda ne bakikolerako!”
OMUGANYULO OGULI MU KUMANYA EKYO
Okuba n’okwagala okwa nnamaddala.
Okussiŋŋanamu ekitiibwa.
Okuba obumu.
DDALA TUSOBOLA OKUKKIRIZA EKYO BAYIBULI KY’EGAMBA?
Tusobola okukikkiriza lwa nsonga nga bbiri:
Katonda ye yatandikawo amaka. Bayibuli eraga nti Katonda ye yassaawo enteekateeka y’amaka. (Olubereberye 2:18-24) Lwaki ekyo kikulu okukimanya?
Lowooza ku kino: Bw’olya emmere ewooma n’oyagala okumanya ebirungo bye bakozesezza, ani gwe wandibuuzizza? Awatali kubuusabuusa, obuuza oyo eyagifumbye.
Mu ngeri y’emu, okusobola okumanya ebyo ebisobozesa amaka okubaamu essanyu, tusaanidde okwebuuza ku oyo yennyini eyatandikawo enteekateeka y’amaka.
—Olubereberye 2:18-24.
Katonda akufaako. Kiba kya magezi ab’omu maka okukolera ku bulagirizi Yakuwa bw’abawa okuyitira mu Kigambo kye. Lwaki? “Kubanga abafaako.” (1 Peetero 5:6, 7) Yakuwa abaagaliza ssanyu
—era amagezi g’abawa ga muganyulo nnyo! —Engero 3:5, 6; Isaaya 48:17, 18.
KY’OYINZA OKULOWOOZAAKO
Oyinza otya okuba omwami omulungi, omukyala omulungi, oba omuzadde omulungi?
Bayibuli eddamu ekibuuzo ekyo mu ABEEFESO 5:1, 2 ne ABAKKOLOSAAYI 3:18-21.


text:
Yeremiya Jeremiah
Chapter 27
1 Yekoyakimu mutabani wa Yosiya kabaka wa Yuda nga kyajje atanule okufuga, ekigambo kino ne kijja eri Yeremiya okuva eri Mukama nga kyogera nti
2 Bw'ati Mukama bw'aŋŋamba nti Weekolere ebisiba n'emiti egy'ekikoligo obiteeke mu bulago bwo;
3 obiweereze kabaka wa Edomu ne kabaka wa Mowaabu ne kabaka w'abaana ba Amoni ne kabaka w'e Ttuulo ne kabaka w'e Sidoni mu mukono gw'ababaka abajja e Yerusaalemi eri Zeddekiya kabaka wa Yuda;
4 obalagire ebigambo eby'okutwalira bakama baabwe nti Bw'ati bw'ayogera Mukama w'eggye Katonda wa Isireari nti Bwe muti bwe muligamba bakama bammwe nti
5 Nze nakola ensi, omuntu n'ensolo ebiri ku nsi, n'obuyinza bwange obungi n'omukono gwange ogugoloddwa; era nze ngiwa gwe nsiima.
6 Era kaakano mpadde ensi zino zonna mu mukono gwa Nebukadduneeza kabaka w'e Babulooni omuddu wange; era mmuwadde n'ensolo ez'omu nsiko okumuweerezanga.
7 N'amawanga gonna galimuweereza ye ne mutabani we n'omwana wa mutabani we okutuusa ebiro eby'ensi ye lwe birituuka: kale amawanga mangi ne bakabaka abakulu ne balyoka bamufuula omuddu.
8 Awo olulituuka eggwanga n'obwakabaka abatalikkiriza kuweerezanga Nebukadduneeza oyo kabaka w'e Babulooni, era abatalikkiriza kuteeka nsingo yaabwe wansi w'ekikoligo kya kabaka w'e Babulooni, eggwanga eryo ndiribonereza, bw'ayogera Mukama, n'ekitala n'enjala ne kawumpuli okutuusa lwe ndimala okubazikiriza n'omukono gwe.
9 Naye mmwe temuwuliranga bannabbi bammwe newakubadde abafumu bammwe newakubadde ebirooto byammwe newakubadde abalogo bammwe newakubadde abasamize bammwe ababagamba nti Temuliweereza kabaka w'e Babulooni:
10 kubanga babalagula kya bulimba okubatwala ewala n'ensi yammwe; era ndyoke mbagobemu ne muzikirira.
11 Naye eggwanga eririteeka ensingo yaabwe wansi w'ekikoligo kya kabaka w'e Babulooni ne limuweereza, eggwanga eryo ndirireka libeere mu nsi yaabwe bo, bw'ayogera Mukama; era baligirima ne batuula omwo.
12 Awo ne ŋŋamba Zeddekiya kabaka wa Yuda ng'ebigambo ebyo byonna bwe byali nga njogera nti Muteeke ensingo zammwe wansi w'ekikoligo kya kabaka w'e Babulooni, mumuweereze ye n'abantu be mubeere abalamu.
13 Mwagalira ki okufa, ggwe n'abantu bo, n'ekitala n'enjala ne kawumpuli, nga Mukama bw'ayogedde: eby'eggwanga eritalikkiriza kuweereza kabaka w'e Babulooni?
14 So temuwuliranga bigambo bya bannabbi aboogera nammwe nti Temuliweereza kabaka w’e Babulooni: kubanga babalagula kya bulimba.
15 Kubanga sibatumanga, bw'ayogera Mukama, naye balagulira mu linnya lyange obulimba; ndyoke mbagobe mu ne muzikirira, mmwe ne bannabbi ababalagula.
16 Era ne ŋŋamba ne bakabona n'abantu bano bonna nti Bw'ati bw'ayogera Mukama nti Temuwuliranga bigambo bya bannabbi bammwe ababalagula nga boogera nti Laba, ebintu eby'omu nnyumba ya Mukama binaatera okukomezebwawo nate okuva mu Babulooni: kubanga babalagula kya bulimba.
17 Temubawuliranga; muweereze kabaka w’e Babulooni mubeere abalamu: ekibuga kino kiki ekinaaba kikifuusa amatongo.
18 Naye oba nga bannabbi, n'ekigambo kya Mukama oba nga kiri nabo, beegayirire nno Mukama w'eggye ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi bireme okugenda e Babulooni.
19 Kubanga bw'ati bw'ayogera Mu kama w'eggye eby'empagi n'eby'ennyanja n'eby'entebe n'eby'ebintu ebifisseewo ebisigadde mu kibuga kino,
20 Nebukadduleeza kabaka w'e Babulooni by'ataatwala bwe yatwala nga musibe Yekoniya mutabani wa Yekoyakimu kabaka wa Yuda n'amuggya e Yerusaalemi n'amutwala e Babulooni n'abakungu bonna aba Yuda ne Yerusaalemi
21 weewaawo, bw'ati bw'ayogera Mukama w'eggye, Katonda wa Isiraeri, eby'ebintu ebisigadde mu nnyumba ya Mukama ne mu nnyumba ya kabaka wa Yuda ne mu Yerusaalemi nti
22 Biritwalibwa e Babulooni, era biribeera eyo okutuusa ku lunaku lwe ndibajjira bw'ayogera Mukama; kale ne ndyoka mbaggyayo ne mbikomyawo mu kifo kino.


text:
Essuula 13
1 Mu Antiyokiya mu kkanisa eyaliyo waaliwo bannabbi n'abayigiriza, Balunabba ne Simyoni eyali ayitibwa Niga, ne Lukiyo ow'e Kuleene ne Manaeni eyayonsebwa awamu ne Kerode owessaza, ne Sawulo.
2 Nga baweereza Mukama waffe n'okusiiba, Omwoyo Omutukuvu n'agamba nti Munnondere Balunabba ne Sawulo bakole omulimu gwe mbayitidde.
3 Awo ne basiiba ne basaba ne babassaako emikono ne babatuma.
4 Awo abo bwe baatumibwa Omwoyo Omutukuvu ne baserengeta e Serukiya; ne bavaayo ne bawanika amatanga okutuuka e Kupulo.
5 Bwe baali mu Salamini ne babuulira ekigambo kya Katonda mu makuŋŋaaniro g'Abayudaaya: ne babeera ne Yokaana okubaweereza.
6 Bwe baayita ku kizinga kyonna okutuuka e Pafo, ne balaba omuntu omulogo, nnabbi ow'obulimba, Omuyudaaya, erinnya lye Balisa;
7 eyali awamu n'owessaza Omuruumi Serugiyo Pawulo, omuntu ow'amagezi. Oyo n'ayita Balunabba ne Sawulo, n'ayagala okuwulira ekigambo kya Katonda.
8 Naye Eruma omulogo (kubanga erinnya lye bwe livvuunulwa) n'awakana nabo, ng'ayagala okukyamya owessaza mu kukkiriza.
9 Naye Sawulo, era ye Pawulo, bwe yajjula Omwoyo Omutukuvu, bwe yamwekaliriza amaaso,
10 n'agamba nti Ggwe ajjudde obukuusa bwonna n'okukola obubi kwonna, omwana wa Setaani, omulabe w'obutuukirivu bwonna, tolireka kukyamya makubo ga Mukama waffe amagolokofu?
11 Kaakano, laba, omukono gwa Mukama waffe guli ku ggwe, onooba muzibe wa maaso nga tolaba njuba ebiro bingiko. Amangu ago ekifu ne kimugwako, n'enzikiza; n'awammanta n'anoonya abantu ab'okumukwata ku mukono.
12 Awo owessaza bwe yalaba bwe kibadde n'akkiriza nga yeewuunya nnyo okuyigiriza kwa Mukama waffe.
13 Awo Pawulo ne banne ne bawanika amatanga okuva mu Pafo, ne batuuka e Peruga eky'e Panfuliya: Yokaana n'abalekayo n'addayo e Yerusaalemi.
14 Naye bo bwe baayita okuva mu Peruga, ne batuuka mu Antiyokiya eky'e Pisidiya, ne bayingira mu kkuggaaniro ku lunaku lwa ssabbiiti ne batuula.
15 Bwe baamala okusoma amateeka n'ebya bannabbi, abakulu b'ekkuŋŋaaniro ne babatumira nga bagamba nti Abasajja ab'oluganda, oba mulina ekigambo eky'okubuulirira abantu, mwogere.
16 Pawulo n'ayimirira n'abawenya n'omukono n'agamba nti Abasajja Abaisiraeri, nammwe abatya Katonda, muwulire.
17 Katonda w'abantu bano Abaisiraeri yalonda bajjajjaffe, n'agulumiza abantu bwe baali abagenyi mu nsi y'e Misiri, n'abaggyayo n'omukono ogwagulumizibwa.
18 N'abagumiikiriza mu ddungu emyaka ng'amakumi ana.
19 Bwe yazikiriza amawanga omusanvu mu nsi ya Kanani, n'abawa ensi yaabwe okuba obutaka okutuusa emyaka ebikumi bina mu ataano.
20 Oluvannyuma lw'egyo n'abawa abalamuzi okutuuka ku nnabbi Samwiri.
21 Oluvannyuma ne baagala kabaka; Katonda n'abawa Sawulo omwana wa Kiisi wa mu kika kya Benyamini, n'amala emyaka amakumi ana.
22 Bwe yamuggyaawo oyo, n'abayimiririza Dawudi okuba kabaka waabwe, gwe yayogerako ng'amutegeeza nti Ndabye Dawudi, omwana wa Yese, omuntu ali ng'omutima gwange bwe gwagala, anaakolanga bye njagala byonna.
23 Oyo mu zzadde lye nga Katonda bwe yasuubiza, aleetedde Isiraeri Omulokozi Yesu,
24 Yokaana bwe yasooka okubuulira nga tannaba kujja okubatizibwa okw'okwenenya eri abantu bonna Abaisiraeri.
25 Naye Yokaana bwe yali anaatera okukomya olugendo lwe, n'agamba nti Mundowooza kuba ani? Nze siri ye. Naye laba, waliwo ajja ennyuma wange, gwe ssisaanira kusumulula ngatto ya mu kigere kye.
26 Ab'oluganda, abaana b'ekika kya Ibulayimu, nammwe mwenna abatya Katonda, ekigambo eky'obulokozi buno kyaweerezebwa waffe.
27 Kubanga abatuula mu Yerusaalemi n'abakulu baabwe bwe bataamumanya oyo newakubadde amaloboozi ga bannabbi agasomebwa buli ssabbiiti, kyebaava babituukiriza bwe baamusalira omusango.
28 Bwe bataalaba nsonga ya kumutta, ne basaba Piraato okumutta.
29 Awo bwe baamala okutuukiriza byonna ebyamuwandiikwako ne bamuwanula ku muti ne bamuteeka mu ntaana.
30 Naye Katonda n'amuzuukiza mu bafu:
31 n'abalabikira ennaku nnyingi abaayambuka naye okuva e Ggaliraaya okutuuka e Yerusaalemi, be bajulirwa be kaakano eri abantu.
32 Ffe tubabuulira ebigambo ebirungi, eby'okusuubiza okwasuubizibwa bajjajja nti
33 Katonda akutuukirizza eri abaana baffe bwe yazuukiza Yesu; era nga bwe kyawandiikibwa mu Zabbuli ey'okubiri nti Ggwe mwana wange, nkuzadde leero.
34 Era kubanga yamuzuukiza mu bafu nga tagenda nate kuddayo mu kuvunda, yagamba bw'ati nti Ndibawa emikisa emitukuvu era egyenkalakkalira egya Dawudi.
35 Kubanga yayogera ne mu Zabbuli endala nti Toliwaayo Mutukuvu wo okuvunda.
36 Kubanga Dawudi bwe yamala okuweereza mu biro bye nga Katonda bwe yateesa, ne yeebaka n'ateekebwa eri bajjajjaabe, n'avunda:
37 naye oyo Katonda gwe yazuukiza teyavunda.
38 Kale, abasajja ab'oluganda, mutegeere nti ku bw'oyo okuggibwako ebibi kubuuliddwa;
39 byonna bye mutandiyinzizza kuggibwako mu mateeka ga Musa, ku bw'oyo buli akkiriza abiggibwako.
40 Kale mwekuume kireme okujja ku mmwe ekyayogerwa bannabbi nti
41 Laba, mmwe abanyooma, mwewuunye, mubule; Kubanga nze nkola omulimu mu nnaku zammwe Omulimu gwe mutalikkiriza newakubadde omuntu ng'agubabuulidde nnyo.
42 Bwe baafuluma ne babeegayirira okubabuulira ebigambo bino ku ssabbiiti ey'okubiri.
43 Ekibiina bwe kyasaasaana bangi ku Bayudaaya n'abakyufu abeegendereza ne bagoberera Pawulo ne Balunabba: nabo ne boogera nabo ne babasendanga okunyiikirira mu kisa kya Katonda.
44 Awo ku ssabbiiti ey'okubiri ne bakuŋŋaana nga kibuga kyonna okuwulira ekigambo kya Katonda.
45 Naye Abayudaaya bwe baalaba ekibiina, ne bajjula obuggya, ne bawakanya ebyayogerwa Pawulo, nga babivuma.
46 Pawulo ne Balunabba ne boogera n'obuvumu nti Kyagwana okusooka okubuulirwa ekigambo kya Katonda mu mmwe. Kubanga mukisindiikiriza so temwiraba kusaanira bulamu obutaggwaawo, laba, tukyukira eri ab'amawanga.
47 Kubanga Mukama yatulagira bw’ati nti Nkuteeseewo okubanga omusana gw'amawanga, Obeerenga obulokozi okutuusa ku nkomerero y'ensi.
48 Ab'amawanga bwe baawulira ne basanyuka ne bagulumiza ekigambo kya Katonda: bonna ne bakkiriza abaali baterekeddwa obulamu obutaggwaawo.
49 Ekigambo kya Mukama waffe ne kibuna mu nsi eri yonna.
50 Naye Abayudaaya ne babaweerera abakyala abeegendereza ab'ekitiibwa, n'abakulu ab'omu kibuga, ne bayigganyisa Pawulo ne Balunabba, ne babagoba mu mbibi zaabwe.
51 Naye ne babakunkumulira enfuufu ey'omu bigere ne bajja okutuuka Ikoniyo.
52 Abayigirizwa ne bajjula essanyu n'Omwoyo Omutukuvu.


text:
2 Ebyomumirembe 2 Chronicles
Chapter 35
1 Awo Yosiya n'akwata Okuyitako eri Mukama mu Yerusaalemi: ne batta Okuyitako ku (lunaku) olw'ekkumi n'ennya olw'omwezi ogw'olubereberye.
2 N'ateeka bakabona mu ebyo bye baalagirwa n'abagumya omwoyo olw'okuweereza okw'omu nnyumba ya Mukama.
3 N'agamba Abaleevi abaayigirizanga Isiraeri yenna, abatukuvu eri Mukama, nti Muteeke essanduuko entukuvu mu nnyumba Sulemaani mutabani wa Dawudi kabaka wa Isiraeri gye yazimba; tewakyabeera mugugu ku bibegabega byammwe: muweereze nno Mukama Katonda wammwe n'abantu be Isiraeri.
4 Era mweteeketeeke ng'ennyumba za bakitammwe bwe ziri mu mpalo zammwe, ng'ekiwandiike bwe kiri ekya Dawudi kabaka wa Isiraeri n'ekiwandiike kya Sulemaani mutabani we.
5 Era muyimirire mu kifo ekitukuvu ng'ennyumba za bakitaabwe eza baganda bammwe abaana b'abantu bwe zaayawulibwa, era wabeewo eri buli muntu omugabo ogw'ennyumba ya bakitaabwe ey'Abaleevi.
6 Era mutte Okuyitako mwetukuze muteekereteekere baganda bammwe okukola ng'ekigambo kya Mukama bwe kiri mu mukono gwa Musa.
7 Awo Yosiya n'awa abaana b'abantu ku mbuzi abaana b'endiga n'ab'embuzi, zonna ez'ebiweebwayo ez'Okuyitako eri bonna abaali eyo okuweza obukumi busatu, n'ente enkumi ssatu: ezo zaali za ku bintu bya kabaka.
8 N'abakulu be ne bawa abantu okuba ekiweebwayo ku bwabwe, eri bakabona n'Abaleevi. Kirukiya ne Zekkaliya ne Yekyeri, abaafuga ennyumba ya Katonda, ne bawa bakabona olw'ebiweebwayo eby'Okuyitako ebisolo ebitono enkumi bbiri mu lukaaga n'ente ebikumi bisatu.
9 Era Konaniya ne Semaaya ne Nesaneri, baganda be, ne Kasabiya ne Yeyeri ne Yozabadi, abakulu b'Abaleevi, ne bawa Abaleevi olw'ebiweebwayo eby'Okuyitako ebisolo ebitono enkumi ttaano n'ente ebikumi bitaano.
10 Bwe kutyo okuweereza ne kuteekebwateekebwa, bakabona ne bayimirira mu kifo kyabwe, n'Abaleevi mu mpalo zaabwe ng'ekiragiro kya kabaka bwe kyali.
11 Ne batta Okuyitako, bakabona ne bamansira omusaayi gwe baatoolera mu mukono gwabwe, Abaleevi ne bazibaaga.
12 Ne baggyayo ebiweebwayo ebyokebwa, balyoke babawe ng'ennyumba za bakitaabwe ez'abaana b'abantu bwe zaayawulibwa, okuwaayo eri Mukama nga bwe kyawandiikibwa mu kitabo kya Musa. Era bwe batyo bwe baakola ente.
13 Ne bookya Okuyitako omuliro ng'ekiragiro bwe kyali: n'ebiweebwayo ebitukuvu ne babifumba mu ntamu ne mu seffuliya ne mu nsaka, ne babitwala mangu eri abaana b'abantu bonna.
14 Awo oluvannyuma ne beeteekerateekera bokka ne bakabona; kubanga bakabona batabani ba Alooni tebaalina bbanga olw'okuwaayo ebiweebwayo ebyokebwa n'amasavu okuzibya obudde: Abaleevi kyebaava beeteekerateekera bokka ne bakabona batabani ba Alooni.
15 N'abayimbi batabani ba Asafu baali mu kifo kyabwe, ng'ekiragiro kya Dawudi bwe kyali, ne Asafu ne Kemani ne Yedusuni, omulabi wa kabaka; n’abaggazi baali ku buli luggi: tebeetaaga kuva ku kuweereza kwabwe, kubanga baganda baabwe Abaleevi baabateekerateekera.
16 Bwe kutyo okuweereza kwonna okwa Mukama ne kuteekebwateekebwa ku lunaku olwo okukwata Okuyitako n'okuweerayo ebiweebwayo ebyokebwa ku kyoto kya Mukama ng'ekiragiro kya kabaka Yosiya bwe kyali.
17 Abaana ba Isiraeri abaali eyo ne bakwata Okuyitako mu biro ebyo n'embaga ey'emigaati egitazimbulukuswa, ennaku musanvu.
18 So tewabangawo Kuyitako okwafaanana okwo okwakwatibwa mu Isiraeri okuva ku biro bya Samwiri nnabbi; so tewabangawo ku bassekabaka ba Isiraeri eyakwata Okuyitako okufaanana okwo Yosiya kwe yakwata, ne bakabona n'Abaleevi ne Yuda yenna ne Isiraeri abaali eyo n’abo abaali mu Yerusaalemi.
19 Mu mwaka ogw'ekkumi n'omunaana ogw'okufuga kwa Yosiya mwe baakwatira Okuyitako okwo.
20 Awo oluvannyuma lw'ebyo byonna Yosiya bwe yamala okuteekateeka yeekaalu, Neeko kabaka w’e Misiri n'atabaala Kalukemisi mu kkubo lya Fulaati: Yosiya n'afuluma okulwana naye.
21 Naye n'atuma ababaka eri ye ng'ayogera nti Onvunaana ki, ggwe kabaka wa Yuda? sitabaala ggwe leero wabula ennyumba gye nnwana nayo; era Katonda andagidde okwanguwa: va ku Katonda ali nange aleme okukuzikiriza.
22 Naye Yosiya n'ataganya kukyusa amaaso ge okumuvaako, naye ne yeefuula okulwana naye, n'atawulira bigambo bya Neeko ebyava eri akamwa ka Katonda, n'ajja okulwanira mu kivonvu Megiddo.
23 Abalasi ne balasa kabaka Yosiya; kabaka n'aganba abaddu be nti Munziyeewo; kubanga nfumitiddwa nnyo.
24 Awo abaddu be ne bamuggya nu ggaali ne bamuteeka mu ggaali lye ery'okubiri lye yalina, ne bamuleeta e Yerusaalemi; n'afa n'aziikibwa mu masiro ga bajjajjaabe. Yuda yenna ne Yerusaalemi ne bakaabira Yosiya.
25 Ne Yeremiya n'akungubagira Yosiya: n'abasajja bonna abayimbi n'abakazi abayimbi ne boogera ku Yosiya nu kukungubaga kwabwe ne leero; ne bakufuula etteeka mu Isiraeri: era, laba, kwawandiikibwa mu kukungubaga.
26 Era ebikolwa ebirala byonna ebya Yosiya n'ebirungi bye yakola ng'ebyo bwe biri ebyawandiikibwa mu mateeka ga Mutama,
27 n'ebikolwa bye ebyasooka n'eby'amalirwako, laba, byawandiikibwa mu kitabo kya bassekabaka ba Isiraeri ne Yuda.


text:
Essuula 3
1 Ebisigaddeyo, baganda bange, musanyukirenga Mukama waffe. Okubawandiikira ebimu tekunkonya nze, naye kuleeta mirembe gye muli.
2 Mwekuumenga embwa, mwekuumenga abakozi ababi, mwekuumenga abeesala:
3 kubanga ffe tuli abeekomola, abasinza ku bw'Omwoyo gwa Katonda, abeenyumiririza mu Kristo Yesu, era abateesiga mubiri:
4 newakubadde nga nze nnyinza n'okwesiga omubiri: omuntu omulala yenna bw'alowooza okwesiga omubiri, nze mmusinga:
5 nze eyakomolerwa ku lunaku olw'omunaana, ow'omu ggwanga lya Isiraeri, ow'omu kika kya Benyamini, Omwebbulaniya wawu; mu mateeka Mufalisaayo;
6 mu kunyiikira, nga njigganya ekkanisa; mu butuukirivu obuli mu mateeka, nnalabikanga nga ssiriiko kya kunenyezebwa.
7 Naye byonna ebyali amagoba gye ndi, ebyo nnabirowooza nga kufiirwa olwa Kristo.
8 Naye era n'ebintu byonna nnabirowooza nga kufiirwa olw'obulungi obungi obw'okutegeera Kristo Yesu Mukama wange: ku bw'oyo nnafiirwa ebintu byonna, era mbirowooza okubeera mpitambi, ndyoke nfune amagoba ye Kristo,
9 era ndyoke ndabikire mu ye, nga ssirina buruukirivu bwange obuva mu mateeka, wabula obutuukirivu obuliwo olw'okukkiriza Kristo, obuva eri Katonda mu kukkiriza:
10 ndyoke mmutegeere ye n'obuyinza obw'okuzuukira kwe n'okussa ekimu okw'ebibonoobono bye, nga mmufaanana ne mu kufa kwe;
11 bwe ndiyinza mu byonna byonna okutuuka ku kuzuukira kwe okuva mu bafu.
12 Si kugamba nti mmaze okuweebwa oba nti mmaze okutuukirizibwa: naye ngoberera era ndyoke nkikwate ekyo kye yankwatira Kristo Yesu.
13 Ab'oluganda, sseerowooza nze nga mmaze okukwata: naye kimu kye nkola, nga nneerabira ebyo ebiri ennyuma, era nga nkununkiriza ebyo ebiri mu maaso,
14 nduubirira okutuuka awawakanirwa awali empeera ey'okuyita kwa Katonda okwa waggulu mu Kristo Yesu.
15 Kale ffe fenna abaatuukirira, tulowoozenga ekyo: era bwe mulowooza ebirala mu kigambo kyonna, era Katonda alibabikkulira n’ekyo:
16 naye kyokka, kye tutuuseeko, tutambulirenga mu ekyo.
17 Ab'oluganda, mukkiriziganye wamu mungobererenga, era mulabirenga ku abo abatambula nga bwe mulina ffe okuba ekyokulabirako.
18 Kubanga bangi abatambula be nnababuulirako emirundi emingi, ne kaakano mbabuulira nga nkaaba amaziga, nga be balabe ab'omusalaba gwa Kristo:
19 enkomerero yaabwe kwe kuzikirira, katonda waabwe lwe lubuto, era ekitiibwa kyabwe kiri mu nsonyi zaabwe, balowooza bya mu nsi.
20 Kubanga ffe ewaffe mu ggulu; era gye tulindiririra Omulokozi okuvaayo, Mukama waffe Yesu Kristo:
21 aliwaanyisa omubiri ogw'okutoowazibwa kwaffe okufaananyizibwa ng'omubiri ogw'ekitiibwa kye, ng'okukola okwo bwe kuli okumuyinzisa n'okussa ebintu byonna wansi we.


text:
Okubala Numbers
Chapter 20
1 Awo abaana ba Isiraeri, ekibiina kyonna, ne batuuka mu ddungu lya Zini mu mwezi ogw'olubereberye: abantu ne batuula mu Kadesi; Miryamu n'afiira eyo n'aziikibwa eyo.
2 Ne wataba mazzi ga kibiina: ne beekuŋŋaanyiza ku Musa ne ku Alooni.
3 Abantu ne bawakana ne Musa ne boogera nti Singa twafa baganda baffe bwe baafiira mu maaso ga Mukama!
4 Era mw'aleetera ki ekibiina kya Mukama mu ddungu muno, tufiire omwo, ffe n'ebisibo byaffe?
5 Era mwatuggira ki mu Misiri okutulinnyisa okutuyingiza mu kifo kino ekibi? si kifo kya nsigo, so si kya ttiini, so si kya mizabbibu, so si kya mikomamawanga; so tewali mazzi ga kunywa.
6 Musa ne Alooni ne bava mu maaso g'ekibiina ne bagenda ku mulyango gw'eweema ey'okusisinkanirangamu, ne bavuunama amaaso gaabwe: ekitiibwa kya Mukama ne kibalabikira.
7 Mukama n'agamba Musa nti
8 Ddira omuggo ogwo, okuŋŋaanye ekibiina, ggwe ne Alooni muganda wo, mugambire olwazi mu maaso gaabwe, luleete amazzi gaalwo; onobaggira amazzi mu lwazi: bw'otyo bw'onoonywesa ekibiina n'ebisibo byabwe.
9 Musa n'addira omuggo ng'aguggya mu maaso ga Mukama, nga bwe yamulagira.
10 Musa ne Alooni ne bakuŋŋaanyiza ekibiina mu maaso g'olwazi, n'abagamba nti Muwulire nno, mmwe abajeemu; ffe tunaabaggira amazzi mu lwazi muno?
11 Musa n'ayimusa omukono gwe, n’akuba olwazi n'omuggo gwe emirundi ebiri: amazzi mangi ne gavaamu, ekibiina ne banywa n'ebisibo byabwe.
12 Mukama n'agamba Musa ne Alooni nti Kubanga temunzikirizza, okuntukuza mu maaso g'abaana ba Isiraeri, kyemuliva mulema okuyingiza ekibiina kino mu nsi gye mbawadde.
13 Ago ge mazzi ag'e Meriba; kubanga abaana ba Isiraeri baawakana ne Mukama, n'atukuzibwa mu bo.
14 Musa n'atuma ababaka ng'ayima e Kadesi eri Kabaka w’e Edomu, nti Bw'atyo bw'ayogera Isiraeri muganda wo, nti Omanyi ennaku zonna ezaatubaako:
15 bakitaffe bwe baaserengeta mu Misiri, ne tumala mu Misiri ebiro bingi Abamisiri ne batukola bubi ne bakitaffe:
16 awo bwe twakaabira Mukama, n'awulira eddoboozi lyaffe, n'atuma malayika, n'atuggya mu Misiri: era, laba, tuli mu Kadesi; ekibuga ekiri ku nsalo yo enkomerero:
17 ka tuyite, nkwegayiridde, mu nsi yo: tetuliyita mu nnimiro newakubadde mu lusuku lw'emizabbibu, so tetulinywa ku mazzi ag'omu nzizi: tunaatambuliranga mu luguudo lwa kabaka, tetulikyamira ku mukono ogwa ddyo, newakubadde ogwa kkono, okutuusa lwe tuliyita ku nsalo yo.
18 Edomu n'amugamba nti Toliyita mu nze, nneme okukutabaala n'ekitala.
19 Abaana ba Isiraeri ne bamugamba nti Tulirinnyira mu luguudo: bwe tunaanywanga ku mazzi go, nze n'ebisibo byange, kale n'awanga omuwendo gwago: ka mpitemu buyisi n'ebigere.
20 N'agamba nti Toliyitamu. Edomu n'amutabaala n'eggye lingi, n'omukono ogw'amaanyi.
21 Bw'atyo Edomu n'agaana okuyisa Isiraeri mu nsalo ye Isiraeri kyeyava akyuka okuva gy'ali.
22 Ne basitula e Kadesi ne batambula: abaana ba Isiraeri, ekibiina kyonna, ne batuuka ku lusozi Koola.
23 Mukama n'agambira Musa ne Alooni ku lusozi Koola, ku nsalo y'ensi ya Edomu, ng'ayogera
24 nti Alooni anaakuŋŋaanyizibwa eri abantu be: kubanga taliyingira mu nsi gye mpadde abaana ba Isiraeri, kubanga mwajeemera ekigambo kyange ku mazzi ag'e Meriba.
25 Twala Alooni ne Eriyazaali mutabaai we, obalinnyise ku lusozi Koola:
26 Alooni omwambuleko ebyambalo bye, obimwambaze Eriyazaali mutabani we: kale Alooni anaakuŋŋaanyizibwa eri abantu be, era aaaafiira eyo.
27 Musa n'akola nga Mukama bwe yalagira: ne balinnya ku lusozi Koola mu maaso g'ekibiina kyonna.
28 Musa n'ayambula Alooni ebyambalo bye, n'abyambaza Eriyazaali mutabani we; Alooni n’afiira eyo ku ntikko y'olusozi: Musa ne Eriyazaali ne baserengeta ne bava ku lusozi.
29 Awo ekibiina kyonna bwe baalaba nga Alooni afudde, ne bamala ennaku asatu nga bakaabira Alooni, ennyumba ya Isiraeri yonna.


text:
Essuula 22
1 Abasajja ab'oluganda ne bassebo, muwulire ensonga gye mbawoleza kaakano.
2 Bwe baawulira ng'abagambye mu lulimi Olwebbulaniya ne beeyongera okusirika: n'agamba nti
3 Nze ndi muntu Muyudaaya, eyazaalirwa mu Taluso eky'omu Kirukiya, naye eyalererwa mu kibuga muno ku bigere bya Gamalyeri, eyayigirizibwa ennyo mu mpisa z'amateeka ga bajjajja, ne mbeeranga n'obuggya bwa Katonda nga mmwe mwenna bwe muli leero:
4 ne njigganyanga ab'Ekkubo lino n'okubatta, nga mbasibanga era nga mbateekanga mu makomera abasajja n'abakazi;
5 era ne kabona asinga obukulu ye mujulirwa wange ow'ebyo n'abakadde bonna: era nabo ne bampa ebbaluwa eri ab'oluganda, ne ntambula okugenda e Ddamasiko abo abaali eyo baleetebwe mu Yerusaalemi nga basibe babonerezebwe.
6 Awo olwatuuka bwe nnali nga ntambula nga nnaatera okutuuka e Ddamasiko, nga mu ttuntu, amangu ago omusana mungi ogwava mu ggulu ne gwaka ne gunneetooloola;
7 ne ngwa wansi, ne mpulira eddoboozi nga liŋŋamba nti Sawulo, Sawulo, onjigganyiza ki?
8 Nze ne nziramu nti Ggwe ani, Mukama wange? N'aŋŋamba nti Nze Yesu Omunazaaleesi gw'oyigganya ggwe.
9 Abaali awamu nange ne balaba omusana, naye ne batawulira ddoboozi ly'oyo eyayogera nange.
10 Ne ŋŋamba nti Nnaakola ntya, Mukama wange? Mukama waffe n'aŋŋamba nti Golokoka, ogende e Ddamasiko, onoobuulirirwa eyo ebigambo ebyo byonna by'olagiddwa okukola.
11 Bwe ssaayinza kulaba olw'ekitiibwa ky'omusana guli, ne nkwatibwa ku mukono abo abaali nange ne ntuuka mu Ddamasiko.
12 Omuntu omu erinnya lye Ananiya atya Katonda mu mateeka, eyasiimibwa Abayudaaya bonna abatuula eyo,
13 n'ajja gye ndi n'ayimirira we ndi n'aŋŋamba nti Ow'oluganda Sawulo, zibula. Mu kiseera ekyo ne nzibula okumutunuulira.
14 N'agamba nti Katonda wa bajjajjaffe yakulonda dda otegeere ebyo by'ayagala, era olabe Omutuukirivu oli, era owulire eddoboozi eriva mu kamwa ke.
15 Kubanga onoobeeranga mujulirwa we eri abantu bonna ow'ebigambo by'olabye ne by'owulidde.
16 Kale kaakano ekikulwisa ki? Golokoka, obatizibwe onaaze ebibi byo, nga weegayirira erinnya lye.
17 Awo olwatuuka bwe nnakomawo e Yerusaalemi, bwe nnali nga nsaba mu yeekaalu, omwoyo gwange ne guwaanyisibwa
18 ne mmulaba ng'aŋŋamba nti Yanguwa ove mangu mu Yerusaalemi; kubanga tebalikkiriza kutegeeza kwo ku nze.
19 Nange ne ŋŋamba nti Mukama wange, bo bennyini bamanyi nti nze nnabateekanga mu makomera era nga nnabakubiranga mu buli kkuŋŋaaniro abakukkiriza:
20 era n'omusaayi ogw'omujulirwa wo Suteefano bwe gwayiibwa, nange kennyini nnali nga nnyimiridde awo, nga nsiimye, nga nkuuma ebyambalo byabwe abaamutta.
21 N'aŋŋamba nti Genda: kubanga nze ŋŋenda kukutuma wala mu b'amawanga.
22 Ne bamuwuliriza okutuusa ku kigambo kino, ne bayimusa amaloboozi gaabwe nga bagamba nti Aggibwe mu nsi afaanana bw'atyo: kubanga si kirungi abeere mulamu.
23 Bwe baali nga boogerera waggulu era nga bakasuka engoye zaabwe, era nga bafuumuulira waggulu enfuufu,
24 omwami omukulu n'alagira okumuleeta mu kigo, ng'agamba okumukemereza n'emiggo alyoke ategeere ensonga gye bamulanze okwogerera waggulu ku ye bwe batyo.
25 Bwe baali nga bamaze okumusibya enkoba, Pawulo n'agamba omwami eyali amuyimiridde okumpi nti Si kya muzizo mmwe okukuba omuntu Omuruumi nga tannaba kusalirwa musango?
26 Omwami bwe yawulira n'agenda eri omwami omukulu n'amubuulira ng'agamba nti Ogenda kukola ki? kubanga omuntu ono Muruumi.
27 Omwami omukulu n'agenda gy'ali, n'amugamba nti Mbuulira, ggwe oli Muruumi? N'agamba nti Yee.
28 Omwami omukulu n'addamu nti Nze nnafuna Oburuumi buno n'ebintu bingi. Pawulo n'agamba nti Naye nze mmwe nnazaalirwa.
29 Awo amangu ago ne balyoka bamuleka abaali bagenda okumukemereza: era n'omwami omukulu n'atya bwe yamala oku tegeera nga Muruumi, era kubanga amusibye.
30 Naye ku lunaku olw'okubiri, bwe yayagala okumanya amazima ensonga Abayudaaya gye bamulanze okumuloopa, n'amusumulula n'alagira bakabona abakulu n'olukiiko lwonna okukuŋŋaana, n'aleeta Pawulo n'amuteeka mu maaso gaabwe.


text:
2 Samwiri 2 Samuel
Chapter 1
1 Awo olwatuuka Sawulo ng'amaze okufa, Dawudi ng'akomyewo ng'amaze okutta Abamaleki, era Dawudi ng'amaze ennaku bbiri e Zikulagi:
2 awo olwatuuka ku lunaku olw'okusatu, laba, omusajja n'ava mu lusiisira eri Sawulo ng'ayuzizza ebyambalo bye n'ettaka nga liri ku mutwe gwe: awo olwatuuka bwe yajja eri Dawudi, n'avuunama ne yeeyanza.
3 Dawudi n'amugamba nti Ova wa? N'amugamba nti Mponye mu lusiisira lwa Isiraeri.
4 Dawudi n'amugamba nti Byali bitya? Nkwegayiridde, mbuulira. N'addamu nti Abantu badduse mu lutalo, era n'abantu bangi bagudde bafudde; ne Sawulo ne Yonasaani mutabani we bafudde nabo.
5 Dawudi n'agamba omulenzi eyamubuulira nti Omanyira ku ki nga Sawulo ne Yonasaani mutabani we bafudde?
6 Omulenzi eyamubuulira n'ayogera nti Bwe nnali ndi awo ku lusozi Girubowa, laba, Sawulo ne yeesigama ku ffumu lye; awo, laba, amagaali n'abeebagala embalaasi ne bamucocca.
7 Awo bwe yakebuka, n'andaba n'ampita. Ne nziramu nti Nze nzuuno.
8 N'aŋŋamba nti Ggwe ani? Ne mmuddamu nti Nze ndi Mwamaleki.
9 N'aŋŋamba nti Nkwegayiridde, yimirira ku mabbali gange onzite, kubanga obubalagaze bunkutte; kubanga obulamu bwange bukyali bulamu mu nze.
10 Awo ne nnyimirira ku mabbali ge, ne mmutta, kubanga nategeerera ddala nga tayinza kuba mulamu ng'amaze okugwa: ne ntwala engule eyali ku mutwe gwe n'ekikomo ekyali ku mukono gwe, era mbireese wano eri mukama wange.
11 Awo Dawudi n'akwata engoye ze n'aziyuza; era bwe batyo abasajja bonna abaali naye:
12 ne bawuubaala ne bakaaba amaziga ne basiiba ne bazibya obudde, olwa Sawulo n'olwa Yonasaani mutabani we n'olw'abantu ba Mukama n'olw'ennyumba ya Isiraeri; kubanga bagudde n'ekitala.
13 Dawudi n'agamba omulenzi eyamubuulira nti Oli wa wa? N'addamu nti Ndi mwana wa munnaggwanga, Omwamaleki.
14 Dawudi n'amugamba nti Kiki ekyakulobera okutya okugolola omukono gwo okuzikiriza oyo Mukama gwe yafukako amafuta?
15 Dawudi n'ayita omu ku balenzi n'ayogera nti Sembera omugweko. N'amufumita n'afa.
16 Dawudi n'amugamba nti Omusaayi gwo gubeere ku mutwe gwo; kubanga akamwa ko ye mujulirwa gy'oli ng'oyogera nti Nzise oyo Mukama gwe yafukako amafuta.
17 Awo Dawudi n'akungubagira Sawulo ne Yonasaani mutabani we okukungubaga kuno:
18 n'alagira okuyigiriza abaana ba Yuda (oluyimba) olw'omutego: laba, lwawandiikibwa mu kitabo kya Yasali.
19 Ekitiibwa kyo, ai Isiraeri, kittiddwa ku bifo byo ebigulumivu. Ab'amaanyi nga bagudde!
20 Temukibuuliranga mu Gaasi, Temukyatulanga mu nguudo za Asukulooni; Abawala b'Abafirisuuti baleme okusanyuka, Abawala b'abatali bakomole baleme okujaguza.
21 Mmwe ensozi za Girubowa, Ku mmwe kuleme okubaako omusulo newakubadde enkuba, newakubadde ensuku ez'ebiweebwayo: Kubanga eyo engabo ey'ab'amaanyi gye yasuulibwa obubi, Engabo ya Sawulo, ng'ataafukibwako mafuta.
22 Omutego gwa Yonasaani tegwakyukanga nnyuma Okuva ku musaayi gw'abattibwa, ku masavu g'ab'amaanyi, N'ekitala kya Sawulo tekyakomangawo nga kyereere.
23 Sawulo ne Yonasaani baali balungi era ba kusanyusa mu bulamu bwabwe, Ne mu kufa kwabwe tebaayawulibwa; Baali ba mbiro okusinga empungu, Baali ba maanyi okusinga empologoma.
24 Mmwe abawala ba Isiraeri, mukaabire Sawulo, Eyabambaza engoye ezitwakaala ez'okwesiima, Eyayonja ebyambalo byammwe ne zaabu.
25 Ab'amaanyi nga bagudde wakati mu lutalo! Yonasaani attiddwa ku bifo byo ebigulumivu.
26 Nkunakuwalidde, muganda wange Yonasaani: Wansanyusanga nnyo nnyini: Okwagala kwo gye ndi kwali kwa kitalo, Nga kusinga okwagala kw'abakazi.
27 Ab'amaanyi nga bagudde, N'ebyokulwanyisa nga bizikiridde!


text:
Bya Andrew Mugonza
EKIKANGABWA kyabuttikidde ekyalo Ndibulungi A’ ekisangibwa mu ggombolola y’e Ngando mu disitulikiti y’e Butambala, maama eyalese abaana babiri mu nnyumba nawerekera omugenyi bw’eyasanze ng’enyumba ekutte omuliro era bombi ne bafiramu.
Nakabira Sharon nga mutuuze ku kyalo Ndibulungi A’ ye yalese abaana mu nnyumba nagenda okuwerekera omugenyi eyabadde amukyalidde akawungeezi k’olw’okubiri kyokka yagenze okudda ng’abaana be bagyiriddemu.
Yagezezaako okubasikayo nalemererwa kwe kukuba enduulu ezasombodde ab’okumpi n’ewala kyokka nabo ne balemererwa okutaasa obulamu bw’abaana olw’omuliro ogwabadde gutetta.
Abaana abaafiridde mu nnyumba eno kuliko Sanyu Rose ow’emyaka ebiri ne Sandra Nassali ow’emyaka ena ng’emirambo gyabwe gyasangiddwa mu bisiriza bye bintu ebyabadde mu nyumba kuba yonna yasanyizidwawo era nakasolya ne kagwamu
Kitaawe w’abaana bano Charles Masigo agamba nti yabadde agenze kutwala mukulu waabwe Robinah Aliweebwa mu ddwaliro eyabaddemu ekisujja kyokka yabadde akomawo ne bamuwa amawulire nti enyumba ye eyidde era abaana be n’ebafiiramu.
Masigo yagaseeko nti okuva emisana emirimu gye gy’esibye era ne pikipiki yamulemye okuvuga nga kiringa eky’ebikiro ky’abaana be.
Ssentebe w’ekyalo kino Nasejje Hanifah yagambye nti Masogo abadde ateekateeka kuzimba nnyumba ndala era nga mu byayidde mwabaddemu semiiti, amabaati, payipu, emitayimbwa n’ebirala bingi.
Akulira ba mbega ba poliisi mu disitulikiti y’e Butambala Sulayiman Mukooli yakakasizza enjega eno nategeeza nga poliisi bwe yatandise dda okunonyereza okuzuula ekituufu ekyavirideko omuliro gunno .
Wabula yakkiriza ab’oluganda lw’abaana okukola ku nteekateeka ez’okuziika nga okunonyereza bwe kugenda mu maaso.